
ΠΕΡΙΟΔΟΣ Κ΄- ΣΥΝΟΔΟΣ Γ΄ 

ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ


                                                         Π Ρ Α Κ Τ Ι Κ Ο

                                                (Άρθρο 40 παρ. 1 Κ.τ.Β.)


Στην Αθήνα, σήμερα, 24 Ιουνίου 2026, ημέρα Τετάρτη και ώρα 13.05΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Αναστάσιου Μπαρτζώκα με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών: «Κώδικας Τοπικής Αυτοδιοίκησης» (4η συνεδρίαση- β΄ ανάγνωση).
Στη συνεδρίαση παρέστησαν ο Υπουργός Εσωτερικών, κ. Θεόδωρος Λιβάνιος, ο Υφυπουργός Εσωτερικών, κ. Βασίλειος-Πέτρος Σπανάκης, καθώς και αρμόδιοι υπηρεσιακοί παράγοντες.



Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.  Παρόντες ήταν οι Βουλευτές κ.κ. Αθανασίου Χαράλαμπος, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Δάγκα Παρασκευή, Κανέλλη Γαρυφαλλιά (Λιάνα), Μεταξάς Βασίλειος - Κωνσταντίνος, Κατσώτης Χρήστος, Ηλιόπουλος Αθανάσιος (Νάσος), Τζανακόπουλος Δημήτριος, Φωτίου Θεανώ, Παπαδάκης Παράσχος, Χήτας Κωνσταντίνος, Κουρουπάκη Ασπασία, Καζαμίας Αλέξανδρος, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Καλησπέρα σε όλες και σε όλους. 

Συνεχίζουμε την επεξεργασία και εξέταση του σχεδίου νόμου του Yπουργείου Εσωτερικών «Κώδικας Τοπικής Αυτοδιοίκησης».

Είναι η τέταρτη συνεδρίαση.

 Θα ξεκινήσουμε με τον Εισηγητή της Πλειοψηφίας, τον κ. Γεώργιο Κωτσό. 

ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):  Κύριε Υπουργέ, αγαπητές και αγαπητοί συνάδελφοι. Όπως είπατε κύριε Πρόεδρε βρισκόμαστε στην τέταρτη συνεδρίαση για την επεξεργασία του σχεδίου νόμου του Υπουργείου Εσωτερικών με τον τίτλο «Κώδικας Τοπικής Αυτοδιοίκησης».

 Ένας Κώδικας που όπως αναφέρθηκε ξεκίνησε με το νόμο 5143 του ‘24 που συστάθηκε η Μονάδα Σύνταξης και Εφαρμογής του και συνεχίστηκε με συνεχείς διαβουλεύσεις τόσο με την ΚΕΔΕ όσο και με την ΕΝΠΕ, ώστε να έρθει στη δημόσια διαβούλευση και στη συνέχεια στη διεξοδική ανάλυση στην Επιτροπή μας.

 Ένας νέος Κώδικας λοιπόν Τοπικής Αυτοδιοίκησης που έρχεται όχι μόνο να κωδικοποιήσει ή να τακτοποιήσει διάσπαρτες διατάξεις, αλλά να αναθεωρήσει όλο το πλαίσιο λειτουργίας της Τοπικής Αυτοδιοίκησης.

 Πρόκειται για ένα νομοθέτημα 774 άρθρων που τροποποιεί ριζικά σχεδόν 2.000 διάσπαρτες διατάξεις που αφορούν κάθε πτυχή της λειτουργίας των δήμων και των περιφερειών της Χώρας μας.

 Στόχος του νέου Κώδικα Αυτοδιοίκησης είναι να κλείσουν εκκρεμότητες που είχαν δημιουργήσει ασάφειες, επικαλύψεις και συγκρούσεις αρμοδιοτήτων αφού ακόμη διέπονται από διατάξεις που αφορούν κεντρικές κρατικές υπηρεσίες, πρώην νομαρχίες και κρατικές περιφέρειες, με αποτέλεσμα να υπάρχει αναποτελεσματικότητα και σύγχυση στη λειτουργία τους. 

Έτσι λοιπόν οι δώδεκα πιο σημαντικές αλλαγές που επέρχονται στην Τοπική Αυτοδιοίκηση είναι:

Ενιαίο πλαίσιο, κοινός Κώδικας για δήμους και περιφέρειες. Για πρώτη φορά οι δύο βαθμοί αυτοδιοίκησης αντιμετωπίζονται συγκροτημένα και ενιαία. Οι περιφέρειες της Χώρας 15 χρόνια μετά τη θεσμοθέτησή τους, το 2010, δεν είχαν αποκτήσει ένα ενιαίο νομοθετικό πλαίσιο, με αποτέλεσμα ταυτόχρονα να διέπονται από διατάξεις που αφορούν τις πρώην κρατικές περιφέρειες και τις αιρετές νομαρχιακές αυτοδιοικήσεις.

 Σε πολλές περιπτώσεις το ίδιο ζήτημα μπορούσε να εμπίπτει στην αρμοδιότητα περισσοτέρων του ενός φορέων χωρίς σαφή ιεράρχηση γεγονός που οδηγούσε σε αναποτελεσματικότητα και σύγχυση. Αυτό πλέον τελειώνει.

 Ενίσχυση της διαφάνειας και της λογοδοσίας των αιρετών οργάνων. Η υποχρέωση δημοσιοποίησης των αποφάσεων, η αξιοποίηση των ψηφιακών μέσων και η ενίσχυση των μηχανισμών ελέγχου συμβάλλουν στη δημιουργία ενός πλαισίου που ενισχύει την εμπιστοσύνη των πολιτών προς τη διοίκηση.

 Περνάμε έτσι από τη διοίκηση που απλώς αποφασίζει στη διοίκηση που εξηγεί, δημοσιοποιεί και λογοδοτεί. 

Αναδιοργάνωση του συστήματος διακυβέρνησης των δήμων και των περιφερειών.

Με την αποσαφήνιση των αρμοδιοτήτων των συλλογικών οργάνων της Αυτοδιοίκησης γίνονται σαφέστεροι οι ρόλοι των συμβουλίων, των επιτροπών και των λοιπών συμβουλευτικών οργάνων και καθιερώνονται ενιαίοι κανόνες λειτουργίας, ώστε να βελτιώνεται η αποτελεσματικότητά τους και να αποφεύγεται η σύγκρουση των αρμοδιοτήτων τους. 

Σύγχρονη οικονομική διοίκηση. Οι οικονομικές υπηρεσίες θα λειτουργούν σε ένα ενιαίο πλαίσιο, με αποτελεσματικότητα, με διαφάνεια, ώστε να μη δημιουργούνται «γκρίζες ζώνες». Η λειτουργία τους θα στηρίζεται στην αρχή της νομιμότητας, της διαφάνειας, της αποδοτικότητας, της λογοδοσίας και της δημοσιονομικής ισορροπίας.

 Στο νέο πλαίσιο οικονομικής διαχείρισης υπάρχει μια ενιαία δομή τελών και κατάργηση του φόρου ηλεκτροδοτούμενων χώρων και του τέλους ακίνητης περιουσίας με ένα απλούστερο και δικαιότερο τέλος, το Τέλος Τοπικής Ανάπτυξης.

Αντικειμενικό και στοχευμένο σύστημα ελέγχου νομιμότητας. Ο έλεγχος των πράξεων των οργάνων της διοίκησης της Αυτοδιοίκησης θα γίνεται μέσω της λειτουργίας Ολοκληρωμένου Πληροφοριακού Συστήματος και της αυτοτελούς υπηρεσίας ελέγχου νομιμότητας των Οργανισμών Τοπικής Αυτοδιοίκησης.

 Καταστατική θέση αιρετών. Σαφής προσδιορισμός της καταστατικής θέσης των αιρετών διοίκησης της Αυτοδιοίκησης δηλαδή της αντιμισθίας και των εξόδων παράστασης, της αναστολής της επαγγελματικής τους δραστηριότητας ή της λήψης ειδικής άδειας. 

Σαφής κατανομή των αρμοδιοτήτων. Καταγραφή και συστηματοποίηση των αρμοδιοτήτων των δήμων και των περιφερειών στο πλαίσιο της πολυεπίπεδης διακυβέρνησης με στόχο τη σαφή κατανομή τους μεταξύ των διαφορετικών επιπέδων διοίκησης. 

Να ξέρουμε τι κάνει η Κεντρική Διοίκηση του Κράτους, τι κάνει η Αιρετή Περιφέρεια, τι κάνει η Τοπική Αυτοδιοίκηση. Με αυτό τον τρόπο αποφεύγονται επικαλύψεις και κενά ενώ ενισχύεται η συνεργασία μεταξύ επιπέδων διακυβέρνησης προς όφελος των πολιτών. 

Είχαμε δει τέτοιες συγχύσεις ιδιαίτερα στην περίοδο των φυσικών καταστροφών που το ένα επίπεδο διακυβέρνησης μετέθετε την ευθύνη του στο άλλο.

 Συμμετοχή των πολιτών. Θεσμοθετείται η διεξαγωγή συμβουλευτικού δημοτικού δημοψηφίσματος με ηλεκτρονική ψηφοφορία και θεσμικές εγγυήσεις για τη διαδικασία διεξαγωγής του. 

Αναβαθμίζονται τα Συμβούλια Νέων, τα οποία θα εκλέγονται για διάστημα δυόμισι ετών με καθολική και ηλεκτρονική ψηφοφορία όλων όσοι είναι εγγεγραμμένοι στους εκλογικούς καταλόγους του δήμου και είναι μεταξύ 17 και 28 ετών, με σαφείς κανόνες για την εκλογή τους και την ηλεκτρονική διαδικασία της ψηφοφορίας. 

Ο πολίτης από παθητικός γίνεται πλέον ενεργητικός και συμμέτοχος.

 Νέο εκλογικό σύστημα. Αλλαγή του τρόπου εκλογής αυτοδιοικητικών αρχών, με κατάργηση του δεύτερου γύρου των εκλογών και δυνατότητα ηλεκτρονικής ψηφοφορίας σε ειδικά εκλογικά κέντρα παρουσία δικαστικού αντιπροσώπου προκειμένου να ενισχυθεί η νομιμοποίηση των αιρετών αρχών και η συμμετοχή των δημοτών να διευρυνθεί, διευκολύνοντας όσους εργάζονται την ημέρα των εκλογών και ψηφίζουν μακριά από τον τόπο της κατοικίας τους. 

Πρόκειται για ένα νέο σύστημα που σκοπό έχει να αυξήσει τη συμμετοχή των πολιτών στην εκλογική διαδικασία, να μειώσει την ταλαιπωρία των εκλογέων και να αποτρέψει τις συναλλαγές μεταξύ πρώτου και δευτέρου γύρου, καθώς και της «τιμωρητικής» ψήφου των εκλογέων που παρατηρούνται στη δεύτερη Κυριακή με το να απέχουν ή και ακόμη χειρότερα ενώ ψήφιζαν την πρώτη Κυριακή τον όποιο συνδυασμό, ο οποίος περνούσε και στη δεύτερη Κυριακή, τη δεύτερη Κυριακή να ψηφίζουν αντίπαλο συνδυασμό.

Με το νέο σύστημα θα μειωθεί και το οικονομικό κόστος των εκλογών και οι δυσλειτουργίες των υπηρεσιών, δήμοι, δικαστήρια, εκπαιδευτικές μονάδες κ.λπ.. Οι εκλογές πλέον θα διεξάγονται σε ένα γύρο και νικητής θα ανακηρύσσεται αυτός που συγκεντρώνει το 42% +1 ψήφο των εγκύρων ψηφοδελτίων. Αν κανείς συνδυασμός δεν συγκεντρώσει 42% συν τη μία ψήφο των εγκύρων ψήφων τότε και μόνο τότε στους δύο πρώτους συνδυασμούς προστίθενται οι ψήφοι των ψηφοδελτίων του τρίτου, τέταρτου συνδυασμού κ.λπ.,  οι εναλλακτικοί ψήφοι αυτών των  ψηφοδελτίων. Η εναλλακτική ψήφος, λοιπόν, δίνει μεγαλύτερη δύναμη στον ψηφοφόρο, ξεκάθαρους κανόνες ανταγωνισμού των συνδυασμών, ποιοτικότερο προεκλογικό διάλογο και λιγότερες περιττές εντάσεις.

 Κωδικοποίηση των νομικών προσώπων. Καθορίζεται νέο πλαίσιο λειτουργίας των δημοτικών επιχειρήσεων ύδρευσης και αποχέτευσης και εξορθολογίζονται οι αρμοδιότητές τους. Για πρώτη φορά στον Κώδικα Τοπικής Αυτοδιοίκησης εντάσσεται το σύνολο του νομοθετικού πλαισίου τους και προσαρμόζεται στις σύγχρονες ανάγκες και τις μεγάλες προκλήσεις της εποχής. Ικανοποιείται ένα πάγιο αίτημα των ΔΕΥΑ για να αποκτήσουν πρόσβαση στον τραπεζικό δανεισμό μέσω του Ταμείου Παρακαταθηκών και Δανείων και μέσω εμπορικών τραπεζών.

Ψηφιακός μετασχηματισμός αυτοδιοίκησης. Υπάρχει μια συνειδητή επιλογή στον Κώδικα να λειτουργούν ηλεκτρονικές εφαρμογές προς υποβοήθηση της συμμετοχής των πολιτών στα όργανα της αυτοδιοίκησης, αλλά και της εξυπηρέτησής τους στην καθημερινή διάδραση με την αυτοδιοίκηση. Έτσι στο νέο Κώδικα προβλέπεται η δημιουργία εφαρμογών με πολλαπλές διαλειτουργικότητες.

Μεγαλύτερη ευελιξία για κοινωνική πολιτική. Καθορίζεται επίδομα γέννησης από τους δήμους και υπάρχει στήριξη εργαζομένων σε ορεινούς και νησιωτικούς δήμους, με στοχευμένη χρηματοδότηση για πολιτικές προσαρμοσμένες στη γεωμορφολογία και τις πραγματικές ανάγκες κάθε περιοχής. Υποστηρίζουμε έτσι τους μειονεκτικούς ορεινούς και νησιωτικούς δήμους για να αντιμετωπιστεί το πρόβλημα της περιορισμένης διοικητικής και οικονομικής ικανότητάς τους να ασκήσουν αποτελεσματική πολιτική.

 Επίσης, με τον Κώδικα Τοπικής Αυτοδιοίκησης για πρώτη φορά περιλαμβάνεται ένα ολοκληρωμένο πάγιο νομοθετικό πλαίσιο για την πλήρη στελέχωση των δημοτικών παιδικών σταθμών με μόνιμο προσωπικό. Υπολογίζεται ότι πάνω από 9.000 οργανικές θέσεις θα καλυφθούν το προσεχές διάστημα. 

Κυρίες και κύριοι συνάδελφοι, με το νέο Κώδικα δημιουργούμε με σαφήνεια ένα νέο, ενιαίο, ευανάγνωστο πλαίσιο που εγγυάται ασφάλεια δικαίου στην τοπική αυτοδιοίκηση. Προωθούμε τη συμμετοχικότητα των πολιτών και κυρίως των νέων. Εισάγουμε δικαιότερη κατανομή των φορολογικών επιβαρύνσεων. Δίνουμε νέα εργαλεία στη λειτουργία των ΟΤΑ, πετυχαίνοντας πάνω και πέρα από όλα πιο αποτελεσματική, πιο ουσιαστική, πιο αντικειμενική και πιο διαφανή πολιτική των αιρετών. 

Είναι ένα νομοσχέδιο που χτίζει μια τοπική αυτοδιοίκηση πιο δημοκρατική, πιο λειτουργική, πιο σύγχρονη, δίνοντας έμφαση στις ανάγκες της σύγχρονης κοινωνίας και των πολιτών. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει  ο Εισηγητής της Μειοψηφίας, ο κ.  Παναγιώτης Δουδωνής.

ΠΑΝΑΓΙΩΤΗΣ ΔΟΥΔΩΝΗΣ (Εισηγητής της Μειοψηφίας): Ξεκινάμε αυτή την τοποθέτηση της δεύτερης ανάγνωσης του νομοσχεδίου από το πρώτο θέμα που είναι το θέμα του εκλογικού συστήματος. Εμείς έχουμε εκφράσει τις έντονες διαφωνίες μας και σε επίπεδο πολιτικής επιλογής και σε επίπεδο συνταγματικότητας της επιλογής αυτής, τονίζοντας ιδιαίτερα το θέμα της πραγματικής επιλογής, δηλαδή, του ότι ένας εκλογέας κατά το δεύτερο γύρο των αυτοδιοικητικών εκλογών έχει δύο πραγματικές επιλογές μεταξύ των οποίων θα έχει να επιλέξει, ενώ, μεταφερόμενο αυτό στο πρώτο στάδιο αποτελεί μια όλως υποθετική διαδικασία, χωρίς την πραγματική αντίληψη του τι συγκρίνεται με τι και τι πρέπει να επιλεγεί εν τέλει μεταξύ των δύο και ποια είναι αυτά τα δύο.

Επιπρόσθετα, αναφορικά με το επιχείρημα, ότι εξοικονομούνται χρήματα, εξοικονομείται χρόνος κ.λπ., για το οποίο, ο κ. Υπουργός, είπε την προηγούμενη φορά, ότι δεν το χρησιμοποιεί πολύ. Ο ίδιος μπορεί να μην το χρησιμοποιεί πολύ αλλά είδα ένα βίντεο του Υφυπουργού, του κ. Σπανάκη, ο οποίος μόνο αυτό χρησιμοποιούσε. Ξαναλέω, το επιχείρημα είναι πολύ ενδιαφέρον αλλά δεν μπορεί να λειτουργήσει μόνο για τις δεύτερες εκλογές, πρέπει καταργήσετε και τις πρώτες και τις εκλογές γενικώς, αλλά δεν νομίζω ότι είναι στο πρόγραμμά σας. Εν πάση περιπτώσει, αυτό δεν μπορεί να το ανεχθεί η δημοκρατία, αλλά είδα το βίντεο αυτό, θα το παρουσιάσω αναλυτικά αύριο στην Ολομέλεια, το οποίο έχει τεράστιο συνταγματικό ενδιαφέρον, διότι τα επιχειρήματα όλα είναι υπέρ της απολυταρχίας, όχι υπέρ της δημοκρατίας, δηλαδή, εφαρμόζονται κάλλιστα στην κατάργηση οποιασδήποτε εκλογικής διαδικασίας. Σε κάθε περίπτωση  θα τα πούμε αύριο αυτά. Χαίρομαι που δεν χρησιμοποιείτε τέτοιου είδους επιχειρήματα, αν και αρχικώς τα χρησιμοποιούσατε, αλλά βλέπω ότι εν τέλει υπάρχουν και υπάρχουν από τον αρμόδιο Υφυπουργό. Άρα, είναι ένα θέμα σε σχέση με την θέση την οποία έχει το Υπουργείο σας στο ζήτημα αυτό. 

Για τα ζητήματα της ηλεκτρονικής ψήφου τα έχουμε συζητήσει διεξοδικά.

Για το θέμα των δημοτικών κοινοτήτων, καταλαβαίνω και μιλώντας και με συναδέλφους όλων των αποχρώσεων, ότι υπάρχει ένα μείζον ζήτημα εδώ σε σχέση με την εκπροσώπηση των δημοτικών κοινοτήτων, με τις αρμοδιότητες τους, ιδία δε με τη μη εκπροσώπηση τους πάνω από ένα συγκεκριμένο αριθμό κατοίκων ή μάλλον την εκπροσώπησή τους από την πλευρά της επικρατούσας δημοτικής παράταξης ή και τη μη εκπροσώπησή τους καθόλου σε κάποιους μεγάλους δήμους και σε κάθε περίπτωση της αποψίλωσης από κάθε έννοια αρμοδιότητας. Το ξαναλέω αυτό, έχοντας υπόψη αυτό που είπατε και σωστά θα πω εγώ, ότι δεν υπάρχει τρίτος βαθμός αυτοδιοίκησης. Ναι, αλλά από το να μην υπάρχει τρίτος βαθμός αυτοδιοίκησης, που εντάξει, δεν υπάρχει, το γνωρίζουμε αυτό και συνταγματικά, μέχρι το να αποψιλώνονται πλήρως από αρμοδιότητες, να μην λέγονται καν πρόεδροι, να μην έχει καμία σημασία, σε πολλές περιπτώσεις η γνώμη τους, υπάρχει μια μεγάλη απόσταση. Και η απόσταση αυτή επιτείνει ένα πολύ μεγάλο πρόβλημα που υπάρχει σε σχέση με τα χωριά μας, το όποιο πρόβλημα, αν συνεχίσουμε να μην το κοιτάζουμε, από αυτή την πλευρά της κατανομής των αρμοδιοτήτων, αν συζητούσαμε για την οικονομία ή για το ζήτημα του δημογραφικού ή για θέματα τοπικής ανάπτυξης θα σας έλεγα τα αντίστοιχα, αλλά επειδή συζητούμε τον Κώδικα, νομίζω ότι ο Κώδικας κάνει ό,τι μπορεί για να γίνουν ακόμα χειρότερα τα πράγματα. 

Το ίδιο ζήτημα παρουσιάζεται και στο ζήτημα της συνέλευσης κατοίκων δημοτικής κοινότητας και είπε ο κ. Υπουργός, ότι θα το κοίταζε, ότι ο δήμος δεν υποχρεώνεται να εντάξει το θέμα προς συζήτηση ούτε και να απαντήσει αιτιολογημένα. Θα ήθελα να τον ρωτήσω, αν έχουμε κάποια εξέλιξη σε σχέση με το ζήτημα αυτό, δεδομένου ότι η συνέλευση κατοίκων δημοτικής κοινότητας, όπως σας είπα και την προηγούμενη φορά, ίσως είναι ένα από τα πιο επιτυχημένα μοντέλα άμεσης δημοκρατίας παγκοσμίως και σας το λέω εγώ, σας ξαναλέω, που έχω γράψει και βιβλίο υπέρ της αντιπροσωπευτικής, οπότε ακούστε λίγο τη γνώμη μου.

Πάμε τώρα λίγο στα ζητήματα κωλυμάτων εκλογιμότητας, ασυμβιβάστων. Υπάρχει εκείνο το θέμα με τους ένστολους, που δεν προσμετράται η θητεία τους στη βαθμολογική και μισθολογική εξέλιξη. Επιχειρηματολόγησα από πλευράς των ενστόλων, θα επιχειρηματολογήσω από την ίδια πλευρά αλλά με μία άλλη οπτική τούτη τη φορά. 

Πρέπει να δούμε αν ενθαρρύνουμε ή αποθαρρύνουμε τη συμμετοχή στην αυτοδιοίκηση. Και ανησυχώ, ότι η μη εξέλιξη λειτουργεί αποθαρρυντικά, πράγμα το οποίο επίσης νομίζω…

ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): (Ομιλεί εκτός μικροφώνου) Αφορά μόνο τους αντιδημάρχους, όχι τους συμβούλους.

ΠΑΝΑΓΙΩΤΗΣ ΔΟΥΔΩΝΗΣ (Εισηγητής της Μειοψηφίας): Ναι, κύριε Υπουργέ, δεν αντιλέγω αλλά είναι αποθαρρυντικό όπως και να το κάνουμε. Και εν πάση περιπτώσει  αυτή είναι και μια εμπειρία (…) σε σχέση με τους αντιδημάρχους, οι οποίοι πιθανόν, λόγω και της τριβής με θέματα, εν τοις πράγμασι να τους δίνει μια εμπειρία παραπάνω και για αυτό το οποίο κάνουν. Είναι πολλά τα θέματα με τα οποία ασχολούνται οι αντιδήμαρχοι. Άρα, για δείτε το λίγο. Λειτουργεί αποθαρρυντικά στην αυτοδιοίκηση και αυτό είναι πολύ προβληματικό. Εγώ πάντα ελπίζω μέχρι τελευταία στιγμή για αλλαγές και αυτή είναι και η δουλειά των Επιτροπών εξάλλου.

Είναι εξαιρετικά όπως σας είπα και την προηγούμενη φορά στην κατ’ άρθρον συζήτηση δημαρχοκεντρικά τα μοντέλα. Επιπλέον, μεταφέρονται σειρά αρμοδιοτήτων από το δημοτικό συμβούλιο και πάνε στην δημοτική επιτροπή. Εκεί πέρα είναι πολύ ελεγχόμενα τα πράγματα. Νομίζω ότι υπάρχει ένας πολύ μεγάλος πυρήνας διοικητικής, οικονομικής και θεσμικής εξουσίας που συγκεντρώνονται πέριξ του δημάρχου. Παρένθεση. Συζητούσαμε χθες στην Επιτροπή για την αναθεώρηση του Συντάγματος στην οποία πάρα πολλά εκ των μελών αυτής εδώ της Επιτροπής είναι επίσης μέλη λόγω και της συνάφειας των αντικειμένων, για την πρόταση της Κυβέρνησης σε σχέση με μια a la Grec εκδοχή του fixed - term parliament ACT, το οποίο όπως ξέρετε έχει πάψει να είναι και νόμος του Ηνωμένου Βασιλείου. Δηλαδή με τους λεγόμενους «εκλογικούς κύκλους», εκεί έδωσε μια επιχειρηματολογία γιατί αυτό εν πάση περιπτώσει δεν λειτούργησε στο Ηνωμένο Βασίλειο και δεν πρόκειται να λειτουργήσει έτσι όπως είναι η πρόταση της κυβέρνησης στη Συνταγματική αναθεώρηση. Υπήρξαν και φωνές και από την Πλειοψηφία που συμφώνησαν και μαζί μας. Βλέπω ότι σε σχέση με τις εκούσιες λεγόμενες εκλογές στην αυτοδιοίκηση, στο άρθρο 79, κινείστε σε άλλη κατεύθυνση από ότι θέλετε να εφαρμοστεί σε σχέση με την κεντρική πολιτική σκηνή.

Εγώ, δεν λέω κάτι. Λέω κατά πόσο αυτά τα δύο συμβαδίζουν φιλοσοφικά. Δηλαδή πρόταση για fixed - term parliament ACT που δεν θα λειτουργεί συνταγματικά και εκούσιες εκλογές σε επίπεδο τοπικής αυτοδιοίκησης. Αυτά τα δύο μαζί δεν πάνε. Ή θα γίνεται το ένα πράγμα ή το άλλο. Καταλαβαίνω ότι το επιχείρημα είναι ο μη αιφνιδιασμός, μια σταθερότητα σχετική και τα λοιπά και τα λοιπά. Δεν λέω κάτι άλλο πέραν της αντιφάσεως. Και επανέρχομαι. Ίσως όμως ερμηνεύεται από έναν δημαρχοκεντρικό μοντέλο και αυτό ενδεχομένως. Θα περιμένουμε την απάντησή σας.

Για το ζήτημα του Τέλους Τοπικής Ανάπτυξης. Υπάρχει ένα θέμα στο οποίο δεν έχω αναφερθεί. Υπάρχει ένα αίτημα της ΕΣΑμεΑ σε σχέση με τα άτομα με αναπηρία και χρόνιες παθήσεις για πλήρη απαλλαγή τους. Το θεωρώ πολύ σοβαρό αίτημα και νομίζω ότι πρέπει να μπει αυτή τη στιγμή στη συζήτηση. Είναι προβληματικό να μην υπάρχει απαλλαγή και αυτή είναι μια πολύ σοβαρή κοινωνική διάσταση.

Σε σχέση με τα δυνητικά τέλη και το άρθρο 430, όπως είπα και την προηγούμενη φορά η υποχρηματοδότηση της αυτοδιοίκησης επιχειρείται να καλύπτεται σταδιακά με ειδικά τέλη, εισφορές, ανταποδοτικές επιβαρύνσεις κτλ κτλ. και πάντα παραμένει το ζήτημα με τους κεντρικούς αυτοτελείς πόρους. Όπως επίσης, επαναλαμβάνω την επισήμανση μου σε σχέση με τις ΔΕΥΑ και τη λύση τους με απόλυτη πλειοψηφία, δηλαδή, απλή πλειοψηφία στην πραγματικότητα. Απόλυτη πλειοψηφία σημαίνει μη ενισχυμένη πλειοψηφία. Χωρίς υπερπλειοψηφία όπως θα λέγαμε ή μετά πλειοψηφία όπως λένε κάποιοι άλλοι θεωρητικοί. Εδώ είναι είναι πρόβλημα. Διότι μια απλή απόφαση της πλειοψηφίας μπορεί να οδηγήσει σε μια λύση μιας επιχείρησης με πολύ μεγάλο κοινωνικό αποτύπωμα. Και επαναλαμβάνω επίσης, το ζήτημα με τις εταιρείες αυτής της μικτής σύνθεσης του άρθρου 189 και 207, όπου η αυτοδιοίκηση συμμετέχει μειοψηφικά και υπάρχει μια νομοθετική αντίφαση. Εσείς ισχυρίζεστε ότι επιλύεται ερμηνευτικά αλλά επιτρέψτε μου έχοντας ασχοληθεί όσο έχω ασχοληθεί με την εφαρμογή του δικαίου, να πω ότι τίθενται πολλά και προβληματικά ζητήματα στην εφαρμογή τα οποία ο νομοθέτης νομίζει ότι έχει προβλέψει και δεν τα έχει προβλέψει. Αυτή είναι η μικρή μυστική ιστορία της ερμηνείας του δικαίου. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θα δώσω το λόγο στην Ειδική Αγορήτρια του Κομμουνιστικού Κόμματος Ελλάδος, κυρία Παρασκευή Δάγκα.

ΠΑΡΑΣΚΕΥΗ (ΒΙΒΗ) ΔΑΓΚΑ (Εισηγήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Δεν πέσαμε από τα σύννεφα ότι η συζήτηση που προηγήθηκε στις Επιτροπές της Βουλής για τον νέο κώδικα των ΟΤΑ και επικεντρώθηκε σε ένα βολικό κατά τη γνώμη μας πεδίο αντιπαράθεσης, όχι μόνο για την Κυβέρνηση αλλά και για τα κόμματα της συστημικής αντιπολίτευσης. Δηλαδή περιορισμένα σε σχέση με το εκλογικό σύστημα, κρύβοντας την ουσία των αντιδραστικών αλλαγών που προωθούνται, ακριβώς για να προσαρμοσθεί η εχθρική λειτουργία του τοπικού και περιφερειακού κράτους στις σημερινές συνθήκες. Δηλαδή, ακόμα πιο ασφυκτικό πλαίσιο. Δηλαδή, κάνατε έναν διαγωνισμό ποιος γνωρίζει καλύτερα τα εκλογικά συστήματα όπως υλοποιούνται σε άλλα καπιταλιστικά κράτη για να κρύψετε το ότι σε μια περίοδο πυκνών εξελίξεων και πολιτικής ρευστότητας σας απασχολεί η λεγόμενη αποκατάσταση όπως λέτε των θεσμών και η σταθερότητα του κράτους. Με απλά λόγια σας απασχολεί η σταθερότητα στην υλοποίηση της πολιτικής της καπιταλιστικής κερδοφορίας, της πολεμικής εμπλοκής, της δημοσιονομικής πειθαρχίας, των ματωμένων πλεονασμάτων, των κατευθύνσεων της Ευρωπαϊκής Ένωσης, του ΝΑΤΟ, των στρατηγικών συμφωνιών με ΗΠΑ και Ισραήλ που είναι κοινός παρονομαστής όχι μόνο της σημερινής κυβέρνησης της Νέας Δημοκρατίας αλλά και των άλλων κομμάτων. 
Όμως το μόνο σίγουρο είναι ότι αυτή η σταθερότητα το μόνο που σημαίνει για τον λαό είναι μεγαλύτερη αστάθεια, ανασφάλεια και μεγάλους κινδύνους. Αυτό άλλωστε αποτυπώνεται και στις βασικές κατευθύνσεις του νέου Κώδικα των ΟΤΑ που δεν είναι απλός όπως σας είπαμε και στην προηγούμενη Επιτροπή της Βουλής ότι γίνεται μία κωδικοποίηση των προηγούμενων νομοσχεδίων. Ουσιαστικά έρχεται να επικυρώσει και να βαθύνει στις εξής πλευρές.

Πρώτα απ’ όλα στην ενίσχυση της επιχειρηματικής δραστηριότητας στα πλαίσια των ΟΤΑ με τις αναπτυξιακές εταιρείες και με τα διάφορα business plan που θα περνάνε στην τουριστική και βιομηχανική δραστηριότητα που θα τους δίνεται και το «τυράκι» επί της ουσίας των απαλλαγών από φόρους και τέλη, της βαθύτερης εμπορευματοποίησης μιας σειράς κοινωνικών υπηρεσιών σε επίπεδο δήμου και της ιδιωτικοποίησης κρίσιμων λειτουργιών που ήδη προωθείτε και στο όνομα του ότι δεν έχουμε προσωπικό παραδίδεται από το πράσινο μέχρι τα τεχνικά έργα και τις τεχνικές υπηρεσίες μια σειρά λειτουργίες σε εργολάβους και ιδιωτικούς επιχειρηματικούς ομίλους.

Η αλήθεια είναι ότι προωθούνται ακόμα περισσότερο μια σειρά αντιδραστικές αλλαγές σε σχέση με την υποστελέχωση των υπηρεσιών που παραμένει και στη διαμόρφωση αν θέλετε μιας νέας γενιάς εργαζομένων που θα απασχολείται στους δήμους με ωράρια, με σχέσεις εργασίας - λάστιχο. Αυτό δεν ανατρέπεται όπως δεν ανατρέπεται και ο νόμος Βορίδη όπως σας έχουμε πει και στις προηγούμενες Επιτροπές.

Και για να υπηρετήσετε αυτή τη σταθερότητα και στην τοπική και περιφερειακή βαθμίδα του αστικού κράτους, φέρατε από ένα εκλογικό σύστημα ακόμα πιο καλπονοθευτικό, καταργώντας το δεύτερο γύρο των εκλογών με τη fast track λογική της δεύτερης επιλογής συνδυασμών την ίδια μέρα.

Και εντάξει, τώρα τι να σχολιάσουμε; Ότι εδώ που συνεχώς κλείνετε την κάνουλα της κρατικής χρηματοδότησης για την τοπική και περιφερειακή διοίκηση, ισχυρίζεστε προκλητικά ότι με αυτό τον τρόπο θα εξασφαλιστούν κονδύλια για τη χρηματοδότηση των δήμων και τα έργα;

Και να πω εδώ. Είναι πρόκληση Υπουργέ να αξιοποιείτε ως παράδειγμα το δήμο Πάτρας, πραγματικά γιατί δεν λέτε για τους άλλους δήμους που μια χαρά περνάει και ο προϋπολογισμός και τα τεχνικά έργα, τα τεχνικά προγράμματα. Μια χαρά περνάνε οι προγραμματικές συμβάσεις. Άνετα ψηφίζονται ανεξάρτητα από τις έδρες που έχει η δημοτική αρχή. Γιατί εκεί υλοποιείται απαρέγκλιτα η στρατηγική στήριξη του κεφαλαίου με τα δεσμά των δημοσιονομικών περιορισμών, την εμπορευματοποίηση και ιδιωτικοποίηση υπηρεσιών. Δηλαδή υλοποιείται απαρέγκλιτα η αντιλαϊκή σας πολιτική.
Εκεί μια χαρά τα βρίσκουν οι δημοτικές αρχές και οι άλλοι συνδυασμοί, που είναι τα καλά παιδιά αυτού του αντιδραστικού νομοθετικού πλαισίου το οποίο έχει διαμορφωθεί διαχρονικά από όλες τις κυβερνήσεις, ανεξάρτητα απ’ τις έδρες δηλαδή μια χαρά συγκυβερνούν. 

Άρα, το κρίσιμο ζήτημα δεν είναι πώς κατανέμονται οι έδρες για να έχει πλειοψηφία η δημοτική ή η περιφερειακή αρχή όπως λέτε, αλλά ποια πολιτική ακολουθείται και στο επίπεδο της περιφερειακής και τοπικής διοίκησης, ακριβώς γιατί επιδιώκετε και με αυτές τις αλλαγές να βάλετε εμπόδια σε ένα ρεύμα αμφισβήτησης της κυρίαρχης πολιτικής, έτσι όπως εκφράζεται από τους εκλεγμένους δημοτικούς συμβούλους και περιφερειακούς συμβούλους με τα ψηφοδέλτια της λαϊκής συσπείρωσης. 
Στο όνομα της λεγόμενης ψηφιακής δημοκρατίας εισάγετε ρυθμίσεις που πρακτικά μπορούν να καταργηθούν και οι δια ζώσης συνεδριάσεις των δημοτικών και περιφερειακών συμβουλίων με ό,τι αυτό συνεπάγεται για τη δυνατότητα παρέμβασης σωματείων και φορέων. Δηλαδή, θέλετε δημοτικά και περιφερειακά συμβούλια που απλώς θα ασχολούνται με διαχειριστικά ζητήματα, γιατί τα κρίσιμα και καθοριστικά θα τα συζητάει η δημοτική και περιφερειακή επιτροπή και την ίδια στιγμή αυτές οι συνεδριάσεις των δημοτικών και περιφερειακών συμβουλίων να είναι αποστειρωμένες από οποιαδήποτε εργατική λαϊκή διεκδίκηση, από οποιονδήποτε αποκαλύπτει τον ταξικό χαρακτήρα των πολιτικών σε επίπεδο δήμων και περιφερειών με την προσπάθεια που κάνετε να περιορίσετε ακόμη και τη δυνατότητα της αντιπολίτευσης να θέτει θέματα στην ημερήσια διάταξη. 
Σε αυτό το έδαφος είναι που έρχονται και οι ρυθμίσεις σε σχέση με τους εποπτικούς μηχανισμούς, ουσιαστικά με την Υπηρεσία Γενικής Εποπτείας Νομιμότητας Οργανισμών Τοπικής Αυτοδιοίκησης σκοπό έχετε τον έλεγχο της νομιμότητας των πράξεων και παραλείψεων των αιρετών οργάνων δήμων και περιφερειών, όπως λέτε. Στην πραγματικότητα όμως αυτό που θέλετε είναι να επιβάλλετε ακόμα πιο αυστηρά πειθαρχικά μέτρα κατά των αιρετών, που ουσιαστικά με κάθε τρόπο θα πρέπει να υλοποιούν αυτό το αντιλαϊκό αντιδραστικό θεσμικό πλαίσιο λειτουργίας της τοπικής και περιφερειακής διοίκησης. Ακόμη και σε αυτά τα πειθαρχικά όργανα για τους αιρετούς, δεν προβλέπεται η συμμετοχή αιρετών με δικαίωμα ψήφου παρά μόνο εκπρόσωποι της ΕΝΠΕ και της ΚΕΔΕ ως παρατηρητές.

Σε αυτό λοιπόν το πλαίσιο είναι που εντάσσετε και τους μηχανισμούς ενσωμάτωσης ουσιαστικά και καταστολής. Δεν πέσαμε από τα σύννεφα επίσης, ότι στη συζήτηση δεν υπήρξε καμία ουσιαστική αντιπαράθεση σε σχέση με τα εργασιακά ζητήματα κλπ. Δεν είναι τυχαίο κατά τη γνώμη μας, γιατί η κατάσταση που έχει διαμορφωθεί αυτή τη στιγμή στην πλειοψηφία των υπηρεσιών των δήμων και των περιφερειών έχει την υπογραφή διαχρονικά όλων των κυβερνήσεων, αλλά και των αντίστοιχων δημοτικών και περιφερειακών αρχών απ’ τα stage, δεν ξέρω αν τα θυμάστε, τότε ήταν που περάσανε για πρώτη φορά αυτές οι εργασιακές σχέσεις - λάστιχο, μέχρι τις σημερινές εργασιακές σχέσεις που επικρατούν στις υπηρεσίες των δήμων. 
Εδώ υπάρχουν ορισμένα ζητήματα, Υπουργέ. Ακόμα και κάτω από την πίεση που υπήρχε από τις κινητοποιήσεις των εργαζομένων όπως στους βρεφονηπιακούς σταθμούς, φέρνετε το μέρος Γ΄ για τους βρεφονηπιακούς σταθμούς. Το θέμα είναι ότι στο άρθρο 759, στην παράγραφο 1, θα πρέπει να διαγραφεί η τελευταία πρόταση. Γιατί βάζετε ως προϋπόθεση τη διετία; Στο άρθρο 764 πώς θα καλύπτονται οι νέες ανάγκες που θα προκύπτουν; Θα δημιουργηθεί νέος παιδικός σταθμός σε ένα δήμο. Τι λέτε, ότι εκεί οι ανάγκες των εργαζομένων θα καλύπτονται με ιδιωτικού δικαίου ορισμένου χρόνου εργαζόμενους; 
Το ζήτημα αυτό που σας αναδείξαμε και στις Επιτροπές, είναι τι θα γίνει Υπουργέ με όλα αυτά τα νομικά πρόσωπα δημοσίου, ιδιωτικού δικαίου και ΑΜΚΕ που αφορούν δομές κοινωνικής προστασίας και φροντίδας. Τι θα γίνει με αυτά; Γιατί εμείς καταλαβαίνουμε από το νόμο, ότι υπάρχουν τρεις εναλλακτικές. Μετά το τέλος της προγραμματικής σύμβασης είτε αυτά θα μεταφερθούν στους αναπτυξιακούς οργανισμούς που διαμορφώνετε, δηλαδή αντικειμενικά θα ενσωματώσετε στο στοιχείο της ανταποδοτικότητας είτε θα παραδώσετε αυτόν τον ευαίσθητο τομέα σε ΜΚΟ είτε θα κλείσουνε. Τι θα γίνει με αυτούς τους 3.800 εργαζόμενους; Σε σχέση με τα κέντρα πρόληψης τα οποία επικαλεστήκατε την προηγούμενη φορά, ότι αυτά καλύπτονται με άλλες διατάξεις του άρθρου 189 περί ΑΜΚΕ, καταρχήν δεν το προσδιορίζετε ότι εντάσσετε και τους ΑΜΚΕ. Όμως υπάρχει και το άρθρο 282. Θα μου επιτρέψετε να το διαβάσω μήπως δείτε τι ακριβώς γίνεται «Οι υφιστάμενες αστικές μη κερδοσκοπικές εταιρείες στις οποίες συμμετέχουν δήμοι, περιφέρειες ή νομικά πρόσωπα αυτών, συνεχίζουν να λειτουργούν σύμφωνα με το καταστατικό τους και τον αστικό κώδικα μέχρι τη λήξη του χρόνου που προβλέπεται στη συστατική τους πράξη, ο οποίος δε δύναται να παραταθεί. 
Η ανάληψη νέων υποχρεώσεων για συμμετοχή σε προγράμματα, η διάρκεια των οποίων υπερβαίνει το χρόνο λειτουργίας λήξης λειτουργίας των εταιρειών δεν επιτρέπεται. Σε περίπτωση που κατά την έναρξη ισχύος του παρόντος οι εταιρείες του πρώτου εδαφίου υλοποιούν προγράμματα, τα οποία χρηματοδοτούνται ή συγχρηματοδοτούνται άμεσα ή έμμεσα από εθνικούς ή ευρωπαϊκούς πόρους και η διάρκειά τους ξεπερνά το χρόνο λειτουργίας των εταιρειών, αυτή παρατείνεται μέχρι την ολοκλήρωσή τους». Δηλαδή, δεν μας λέτε τίποτα καινούργιο κ. Υπουργέ, σε σχέση με αυτά που έχει πει το ίδιο το Υπουργείο Υγείας ότι βρίσκεται στον αέρα η λειτουργία των συγκεκριμένων κέντρων πρόληψης που κάλυπταν κρίσιμες ανάγκες και τα λοιπά. 

Προφανώς, όλα τα υπόλοιπα θα τα συζητήσουμε και αύριο στην Ολομέλεια. Νομίζουμε όμως ότι όπως επιβεβαιώθηκε από όλη τη συζήτηση, μιλάμε για μία προσαρμογή τοπικής και περιφερειακής διοίκησης, δηλαδή της τοπικής και περιφερειακής βαθμίδας αυτού του εχθρικού για τον λαό κράτους, σε πιο αντιδραστική κατεύθυνση προσαρμογής στις σύγχρονες συνθήκες των απαιτήσεων της καπιταλιστικής οικονομίας, αλλά βέβαια και της πολεμικής προετοιμασίας, στροφή στην πολεμική οικονομία.

Από αυτή τη σκοπιά, η τοποθέτησή μας ήταν όπως είπαμε κατά.

Στο σημείο αυτό ο Υπουργός Εσωτερικών, κ. Θεόδωρος Λιβάνιος, καταθέτει στη Επιτροπή νομοτεχνικές βελτιώσεις. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ο Υπουργός κατέθεσε τις νομοτεχνικές.

Τον λόγο έχει ο κ. Παπαδάκης.

ΠΑΡΑΣΧΟΣ ΠΑΠΑΔΑΚΗΣ (Ειδικός Αγορητής της Κ.Ο. ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ): Εμείς θα είμαστε σύντομοι, θα τοποθετηθούμε αύριο λεπτομερώς.  Υφίσταται προφανώς ανάγκη νομοθετικής παρέμβασης στους Οργανισμούς Τοπικής Αυτοδιοίκησης. Περιμέναμε λοιπόν να υπάρχει ένα ξερίζωμα και μια διόρθωση, ουσιαστική παρέμβαση, πάνω στα κακώς κείμενα που συμβαίνουν όλα αυτά τα χρόνια στους ΟΤΑ, στο οποίο εμείς ήμασταν θετικοί σε όλη αυτή την παρέμβαση και θα είχαμε όλη την καλή διάθεση να το στηρίξουμε, αλλά δεν βλέπουμε κάτι τέτοιο από το συγκεκριμένο νομοσχέδιο. Πρόκειται για μία κωδικοποίηση των ήδη υφιστάμενων διατάξεων του Καλλικράτη του ν.3852/2010 του Κώδικα δήμων και κοινοτήτων, του ν.3463/2006 και όχι μόνο. Δεν αγγίζει πραγματικά τα ουσιαστικά προβλήματα των ΟΤΑ, την υποχρηματοδότηση τους, το μη επαρκές προσωπικό, την ενίσχυση των κοινοτήτων, την πραγματική αυτοδιοίκηση, ανεξάρτητη αυτοδιοίκηση όπως θα έπρεπε να είναι και την αποκέντρωση. Τουναντίον βλέπουμε στο άρθρο 92 του νομοσχεδίου, να δίνει τη δυνατότητα να χρηματοδοτούνται και οι συνδυασμοί από τα κόμματα. Αυτό το οποίο θα θέλαμε είναι να θέσουμε 5 ερωτήματα και αν έχει την ευγενή καλοσύνη ο κ. Υπουργός στο τέλος ας μας απαντήσει.

Το πρώτο ερώτημα είναι, κύριε Υπουργέ, κάποιος που δεν έχει εκπέσει από δημόσιο αξίωμα και έχει καταδικαστεί αμετάκλητα για κακούργημα, διακίνηση ναρκωτικών, παιδοβιαστής κτλ., θα μπορεί να συμμετέχει στις εκλογές; Κάποιος ο οποίος δεν είχε ποτέ δημόσιο αξίωμα και έχει καταδικαστεί αμετάκλητα για τέτοια μείζονος σημασίας αδικήματα, θα μπορεί να συμμετέχει στις εκλογές;

Το δεύτερο ερώτημα που θέτουμε είναι, ποιο είναι το σκεπτικό για το άρθρο 92 της χρηματοδότησης των συνδυασμών από τα κόμματα; Θέλουμε να μάθουμε εδώ το σκεπτικό σας, αφού θέλετε και να ενισχύσετε την αυτοδιοίκηση και την αποκέντρωση.

Τρίτο ερώτημα. Οι συγγενείς πρώτου βαθμού και οι σύζυγοι των δημάρχων, περιφερειαρχών, προέδρων δημοτικών επιχειρήσεων, μπορούν να παίρνουν εργολαβίες και υπεργολαβίες από τους ΟΤΑ, ενώ θέτεται κώλυμα εκλογιμότητας γι’ αυτούς οι οποίοι έχουν σύμβαση με δήμο η περιφέρεια πάνω από δώδεκα χιλιάρικα;

Τέταρτον, μπορούν οι αιρετοί δήμαρχοι, περιφερειάρχες να είναι ταυτόχρονα και πρόεδροι νομικών προσώπων δημοσίου δικαίου, πρόεδροι επιμελητηρίων, πρόεδροι δικηγορικών συλλόγων; Με αυτό εφαρμόζετε η αρχή της ισότητας; Κάποιος ο οποίος δεν έχει αυτή την δυνατότητα να είναι πρόεδρος σε νομικό πρόσωπο δημοσίου δικαίου ξεκινάει επί ίσοις όροις και μπαίνει στον προεκλογικό αγώνα με κάποιον ο όποιος έχει έναν μηχανισμό νομικού προσώπου δημοσίου δικαίου από κάτω; 

Πέμπτον, η Υπηρεσία Γενικής Εποπτείας που θεσπίζεται τι περισσότερο κάνει από τον Γραμματέα της Αποκεντρωμένης Διοίκησης; Έχει κάποιες άλλες αρμοδιότητες διαφορετικές και χρήζει η ανάγκη ή έχει υπερφορτωθεί ο Γραμματέας Αποκεντρωμένης Διοίκησης με τα πειθαρχικά, και τις πειθαρχικές αρμοδιότητες που προβλέπονται στον ν. 3852/2010; Για ποιο λόγο λοιπόν συστήνεται, τι παραπάνω θα κάνει;

Αυτά τα ερωτήματα αν θέλετε μας τα απαντάτε, αν θέλετε όχι.

Κλείνοντας, πιστεύουμε σε μια αυτοδιοίκηση πραγματικά αυτοδιοίκηση όμως και όχι στα λόγια, αλλά στις πράξεις, στην ουσία, με δημάρχους και περιφερειάρχες οι οποίοι θα έχουν και δικούς τους πόρους και δεν θα επαιτούν και θα περιμένουν την έγκριση του εκάστοτε υπουργείου για να κάνουν έργα και δεν θα κάνουν τριγωνικές σχέσεις με κυβερνητικούς βουλευτές. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Περνάμε στον Ειδικό Αγορητή της Κ.Ο. «ΝΙΚΗ» κ. Γιώργο Ρούντα. 

ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. ««ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Να δηλώσουμε ότι καταψηφίζουμε το νομοσχέδιο επί της αρχής. Οπότε, θα το τοποθετηθούμε αναλυτικά στην Ολομέλεια.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο Ειδικός Αγορητής του ΣΥΡΙΖΑ, κ. Θεόφιλο Ξανθόπουλο. 

ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Είμαστε στην καταληκτική συνεδρίαση ενός νομοσχεδίου το οποίο αποτελεί ουσιαστικά τομή και συνέχεια, θα έλεγα, της νομοθεσίας για τους ΟΤΑ πρώτου και δεύτερου βαθμού. Τομή με την έννοια ότι εισάγει καινούργια στοιχεία, όπως είναι το εκλογικό σύστημα στο οποίο και θα επιμείνω και συνέχεια με την έννοια ότι αποτελεί κωδικοποίηση των υφιστάμενων διατάξεων σε πλείστους νόμους, από τα Βασιλικά Διατάγματα του 1958, αν θυμάμαι καλά, μέχρι και τους πρόσφατους νόμους περί τοπικής αυτοδιοίκησης. Θα αναφερθώ σημειακά σε ορισμένα ζητήματα, γιατί - το λέω κυρίως για τους πολίτες που τυχόν μας παρακολουθούν - σε ένα νομοθέτημα 774 άρθρων δεν είναι δυνατόν να γίνει ενδελεχής παρουσίαση και παρεμβάσεις επί των άρθρων και θα κινδυνεύουμε να χάσουμε και την ουσία ανάμεσα στις πάρα πολλές λεπτομέρειες.

Επί της αρχής να πω ότι, κατά την άποψή μας, ο Κώδικας - έτσι τον ονομάζω, μολονότι ο κύριος Υπουργός και προς τιμήν του δεν επέλεξε τη διαδικασία των κωδίκων όπου ψηφίζουμε ad hoc όλες τις διατάξεις, αλλά γίνεται συζήτηση επί των άρθρων σαν να είναι κανονικό νομοθέτημα. Ο Κώδικας λοιπόν των ΟΤΑ για εμάς αποτελεί μία διάψευση. Μια διάψευση γιατί; Ενώ η αυτοδιοίκηση, αλλά και η κοινωνία και το πολιτικό σύστημα έχει ανάγκη από αποκέντρωση, ο κώδικας δεν αντιστοιχεί σε αυτήν την ανάγκη. 

Ενώ η κοινωνία και οι αυτοδιοικητικοί θα περίμεναν περισσότερο θάρρος από την πολιτική ηγεσία, η πολιτική ηγεσία επιδιώκει να διατηρήσει ισορροπίες. Και ενώ η κοινωνία έχει ανάγκη από αποκέντρωση, γιατί ακριβώς οι προηγμένες δημοκρατίες της Δυτικής Ευρώπης έχουν εξελίξει το ζήτημα αυτό της αυτοδιοίκησης, πατάνε πάνω σε αυτοδιοικητικά μοντέλα πολύ πιο προηγμένα από το δικό μας, εμείς με μια επιφύλαξη, φοβία και εσωστρέφεια, ακολουθούμε την πεπατημένη χωρίς να κάνουμε την τομή και το άλμα που απαιτείται. Αυτά ως γενική παρατήρηση.

Τώρα ως ειδική παρατήρηση, η αγωνία των αυτοδιοικητικών, αλλά και η δική μας, είναι ότι στις νέες δομές που εκχωρούνται στην αυτοδιοίκηση δεν γίνεται μία παράλληλη αύξηση πόρων και προσωπικού. Αυτό δηλαδή που αποτελεί μια διαρκή παθογένεια της εκχώρησης των αρμοδιοτήτων στην αυτοδιοίκηση, συνεχίζεται και με τον παρόντα Κώδικα. Και μάλιστα, θα έλεγα ότι ο παρών Κώδικας μολονότι φιλοδοξεί να οργανώσει το σύστημα διοίκησης και να διευκρινίσει τις παραμέτρους της λειτουργίας της αυτοδιοίκησης, στο πολύ σοβαρό αυτό ζήτημα της αναλογίας πόρων, προσωπικού και αρμοδιοτήτων φαίνεται εξαιρετικά φειδωλός. 

Για εμάς είναι εξαιρετικά σοβαρό το εκλογικό σύστημα που εισηγείται το νομοσχέδιο. Έχουμε μιλήσει και στην αρχική μας τοποθέτηση. Αυτή η διαδικασία της εναλλακτικής ψήφου, ειλικρινά δεν μπορώ να φανταστώ πώς θα λειτουργήσει στην πράξη. Οι εξηγήσεις του Υπουργού που προφανώς απαντούν σε ένα κανονικό σενάριο, αλλά πολιτικά πώς μπορεί ένας ο οποίος θα πάρει στην πρώτη του επιλογή 15%, 20% ή 25% ως πρώτη επιλογή μάλλον θα πάρει και μετά με τις εφεδρικές ψήφους θα μπορέσει να γίνει διοίκηση του δήμου, έχοντας μάλιστα και τα τρία πέμπτα του δημοτικού συμβουλίου, είναι ένα εξαιρετικά δύσκολο πολιτικό πρόβλημα.

Και έχοντας την αφετηρία κι αυτή η επιφύλαξη θεωρούμε ότι το σύστημα των δύο γύρων τουλάχιστον ξεκαθάρισε ευθέως τους πρώτους δύο και μετά γινόταν μία αντιπαράθεση με βάση την οποία οι πολίτες επέλεγαν τον α ή τον β, ο οποίος είχε και τη δεδηλωμένη και την αποδοχή και την ευθύνη απέναντι στο εκλογικό σώμα. Διότι τώρα, θα είναι πολύ συνηθισμένο, ειδικά στους μεγάλους δήμους όπου έχουμε πάρα πολλούς συνδυασμούς, να υπάρχει ενδεχόμενο δήμαρχος να είναι δήμαρχος κυρίως με τις εναλλακτικές, τις εφεδρικές ψήφους. Και αυτό είναι αφενός μεν ένα θέμα νομιμοποίησης και αφετέρου και ένα θέμα λογοδοσίας. 

Δηλαδή, σκέφτομαι, ένας δήμαρχος που έχει εκλεγεί με τις παραπάνω από τις μισές ψήφους δεύτερης επιλογής πού λογοδοτεί; Ποιο είναι το εκλογικό σώμα το οποίο τον εξέλεξε; Είναι προβλήματα τα οποία εγώ τουλάχιστον, εννοώ ως ΣΥΡΙΖΑ, δεν έχουμε σαφείς απαντήσεις. Και όχι γιατί ο κ. Υπουργός δεν μπορεί να δώσει ή εμείς δεν αντιλαμβανόμαστε, είναι γιατί αυτό είναι μια δομική αδυναμία του συστήματος. 

Θέλω να κάνω μερικές σημειακές παρατηρήσεις επίσης, κ. Πρόεδρε. Έχω εδώ ένα υπόμνημα από τους διαπολιτισμικούς μεσολαβητές της ΕΕΤΑΑ, οι οποίοι ζητούν τη διασφάλιση και τη θεσμική κατοχύρωση των θέσεων εργασίας των διαπολιτισμικών μεσολαβητών στους ΟΤΑ του πρώτου βαθμού. Άρα εδώ είναι ένα πολύ σοβαρό ζήτημα. Ομολογώ ότι δεν το είχα επισημάνει μέχρι στιγμής. Είναι ένα πεδίο εξαιρετικά ευαίσθητο, διότι οι άνθρωποι αυτοί αντιμετωπίζουν διαπολιτισμικές κρίσεις, στήριξη ευάλωτων ομάδων, ευαισθησία στην εμφύλια βία, υποστήριξη των δομών των δήμων και θα πρέπει το Υπουργείο να δώσει μία σαφή απάντηση σχετικά με το καθεστώς απασχόλησης των ανθρώπων αυτών.

Επίσης, θα επανέλθω στο ζήτημα, που είχα θέσει, για τις αναπτυξιακές εταιρείες που υλοποιούν προγράμματα LEADER. Το ξέρω αυτό μετά λόγου γνώσεως γιατί η Αναπτυξιακή Εταιρεία του Δήμου Δράμας είναι πρωτοπόρα στο κομμάτι αυτό και υπάρχει ένα θέμα διασάφησης τόσο στο 189 όσο και στο 207 και επομένως θα πρέπει το Υπουργείο να κάνει τη νομοτεχνική διατύπωση που απαιτείται για να μη δημιουργείται ασάφεια σχετικά με το νέο καθεστώς. 

Τέλος, αυτή η παρατήρηση που κάνω είναι κυρίως νομοτεχνικού χαρακτήρα και πάλι για τα άρθρα 188 και 189. Αναφέρουν τα άρθρα πως αυτές οι υφιστάμενες ανώνυμες μονομετοχικές ή πολυμετοχικές εταιρείες των ΟΤΑ που συμμετέχουν οι δήμοι ότι εξακολουθούν να ισχύουν και να λειτουργούν νόμιμα βάσει του ισχύοντος καταστατικού τους. Και εδώ γίνεται μια επισήμανση ότι ενδεχομένως υπάρχει πολύ ειδικό και συγκεκριμένο πρόβλημα για τις επιχειρήσεις εντός των δημοτικών κοιμητηρίων. 

Ολοκληρώνω, κ. Πρόεδρε, αυτή την εισήγησή μου σε αυτή την τέταρτη συνεδρίαση θέλοντας να εκφράσω την αγωνία μου για τις δημοτικές κοινότητες και την τύχη που τους επιφυλάσσει ο νέος Κώδικας Τοπικής Αυτοδιοίκησης. 

Το ερώτημα που τίθεται από όλους μας και για όλους μας είναι: θέλουμε κοινότητες με πραγματικό ρόλο ή κοινότητες που απλώς υπάρχουν στον χάρτη της αυτοδιοίκησης; 

Άρα, στο ερώτημα αυτό γιατί οι κοινότητες ουσιαστικά είναι τα βασικά κύτταρα παρουσίας της πολιτείας σε οικισμούς είτε απομακρυσμένους είτε με ελάχιστο πληθυσμό και επομένως η παρουσία αυτών των θεσμών αυτοδιοικητικής παρουσίας είναι εξαιρετικά σημαντική και θα έλεγα πολύ πιο σημαντική από όσο μπορούμε να φανταστούμε. 

Με αυτές τις παρατηρήσεις ολοκληρώνω την τοποθέτησή μου, κ. Πρόεδρε, και σας ευχαριστώ πάρα πολύ για την δυνατότητα που μου δώσατε. 



Σε αυτό το σημείο γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία,  Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Δάγκα Παρασκευή, Κανέλλη Γαρυφαλλιά (Λιάνα), Μεταξάς Βασίλειος - Κωνσταντίνος, Κατσώτης Χρήστος, Ηλιόπουλος Αθανάσιος (Νάσος), Τζανακόπουλος Δημήτριος, Φωτίου Θεανώ, Παπαδάκης Παράσχος, Χήτας Κωνσταντίνος, Κουρουπάκη Ασπασία, Καζαμίας Αλέξανδρος, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κύριος Αλέξανδρος Καζαμίας, Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ».

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Θα ήθελα να ξεκινήσω με ένα σχόλιο για την πρωτόδικη απόφαση που πάρθηκε για το γνωστό σκάνδαλο Ασημακόπουλου και το θέμα των email των εκλογέων του εξωτερικού. Περίπου 25.000 ήταν, τα οποία  email η κυρία Ασημακοπούλου τελικά είχε στη διάθεσή της και την 1η Μαρτίου του 2024 χρησιμοποίησε για να στείλει μηνύματα σε αυτούς τους εκλογείς. 

Θα ήθελα να υπενθυμίσω ότι η Πλεύση Ελευθερίας έκανε τρεις επίκαιρες ερωτήσεις, τις οποίες απάντησε και τις τρεις ο νυν Υπουργός Εσωτερικών -τότε ήταν νομίζω Αναπληρωτής και στις τρεις αυτές ερωτήσεις- ο κ. Λιβάνιος. Το σχόλιο που θέλω να κάνω σχετίζεται με αυτά που είπε ο Κυβερνητικός Εκπρόσωπος, ο κ. Μαρινάκης, σχετικά με την υποκρισία -όπως τη θεωρεί ο ίδιος- των κομμάτων της Αντιπολίτευσης γιατί λέει είναι μια πρωτόδικη απόφαση, η οποία κατά τον κ. Μαρινάκη και διαβάζω επί λέξη: «Εξαφανίζεται η πρωτόδικη απόφαση ποινικά επειδή θα υπάρξει έφεση». Το ότι εξαφανίζεται μία απόφαση δικαστηρίου σύμφωνα με τον Κυβερνητικό Εκπρόσωπο, τον κ. Μαρινάκη, ο όποιος ξέρει να λέει θεωρητικά ότι πρέπει να σεβόμαστε τις αποφάσεις της δικαιοσύνης δεν ξέρω από πού προκύπτει. Πάντως, η πρωτόδικη απόφαση θεωρούμε ότι δεν εξαφανίζεται και ότι ισχύει μέχρι να αναιρεθεί από το Εφετείο και έχουμε μια πρωτόδικη απόφαση, η οποία επιβεβαιώνει τις υποψίες της Πλεύσης Ελευθερίας. Η Πλεύση Ελευθερίας έχει σηκώσει αυτό το θέμα από την πρώτη στιγμή, είχαμε θέσει αλλεπάλληλα ζητήματα και για τον ρόλο της Νέας Δημοκρατίας -γιατί υπήρξε και αν θυμάστε ποινή από την Ανεξάρτητη Αρχή Προστασίας Δεδομένων προς τη Νέα Δημοκρατία και ποτέ κανείς δεν έλαβε ποτέ την κομματική ευθύνη για το ρόλο που έπαιξε το κόμμα της Νέας Δημοκρατίας στην υπόθεση αυτή. 
Παραμένει ένα ζήτημα ανοιχτό και θα θέλαμε να ξέρουμε ποιος τελικά είναι ο υπεύθυνος στη Νέα Δημοκρατία, διότι είχε υποβληθεί τότε πρόστιμο. 
Σε κάθε περίπτωση δικαιώνει η απόφαση αυτή τις ανησυχίες της Πλεύσης Ελευθερίας αλλά πρέπει να πω και ως Βουλευτής προερχόμενος από την διασπορά ότι δικαιώνει και τις χιλιάδες των Ελλήνων του εξωτερικού που διαμαρτυρήθηκαν για τα email που έλαβαν, χωρίς βέβαια να έχουν δώσει τα προσωπικά τους στοιχεία, από την κυρία Ασημακοπούλου. Θέλω να τους διαβεβαιώσω ότι θα συνεχίσουμε από την Πλεύση Ελευθερίας όλοι μαζί κι εγώ προσωπικά να είμαστε στο πλευρό τους μέχρις ότου διαλευκανθεί πλήρως αυτή η υπόθεση. 

Έρχομαι τώρα σε μια σειρά ζητημάτων τα οποία έθεσε ο κ. Λιβάνιος στην προηγούμενη συνεδρίαση της Επιτροπής. Απαντώντας στη δική μου εισήγηση είχε πάρει μερικά λεπτά να μου αφιερώσει μία τιμητική απάντηση σε αρκετά σημεία και επειδή δεν μπόρεσα να έχω τον λόγο είχα πει ότι θα του απαντήσω στην παρούσα συνεδρίαση. Τα σημείωσε όλα βλέποντας από τα πρακτικά και ξεκινώ από το πρώτο σημείο που είχε θέσει. Σε απάντηση νομίζω γιατί δεν φαίνεται ακριβώς στο σχόλιο που είχα κάνει ότι το άρθρο 310 του Κώδικα το οποίο είναι σημαντικό πολύ διότι χωρίζει τις βασικές αρχές με τις οποίες θα λειτουργεί -σύμφωνα με τον Κώδικα της Τοπικής Αυτοδιοίκησης και τη λειτουργία των αποκεντρωμένων εξουσιών του κράτους- η Αποκεντρωμένη Διοίκηση. Είναι οι γενικές αρχές και είχα πει ότι υπάρχει σε ένα σημείο μια αναφορά στο κράτος ωσάν να πρόκειται για κάτι άλλο από τους Οργανισμούς Τοπικής Αυτοδιοίκησης. Νομίζω σε απάντηση σε αυτό το σχόλιο που έκανα μου ανέφερε ο κ. Υπουργός το άρθρο 102 του Συντάγματος -κουνάτε το κεφάλι άρα καλά το κατάλαβα- όπου μάλιστα μου είπε κατά πόσο το έχω διαβάσει και κατά πόσο το ξέρω. Το άρθρο 102 του Συντάγματος, κύριε Υπουργέ, μιλάει για το κράτος αλλά δεν υπονοεί ότι οι Οργανισμοί Τοπικής Αυτοδιοίκησης είναι εκτός κράτους. Αυτό σας λέω ότι υπονοείται εδώ. Θα σας πω, για παράδειγμα εσείς είστε μέλος της Κυβέρνησης, δεσμεύεστε από τις αποφάσεις της Κυβέρνησης. Αν πω ότι η Κυβέρνηση δεσμεύει με τις αποφάσεις της τον κ. Λιβάνιο δεν σας έχω βγάλει από την Κυβέρνηση, είστε και μέλος της Κυβέρνησης και δεσμεύεστε από τις αποφάσεις της Κυβέρνησης. Το ίδιο συμβαίνει και όσον αφορά το άρθρο 102, μιλάει για το κράτος το οποίο απευθύνεται στους Οργανισμούς Τοπικής Αυτοδιοίκησης ως μέρος του κράτους. Εδώ, όμως, στον Κώδικα αυτή η διάκριση δεν υπάρχει. Αναφέρεται στο κράτος σαν κάτι το οποίο βρίσκεται έξω και θέλω να υπογραμμίσω αυτό το πράγμα σε κάποιο σημείο του άρθρου στην παράγραφο 5 λέει φερ’ ειπείν «κάθε μεταβίβαση αρμοδιοτήτων από κεντρικά ή περιφερειακά όργανα του κράτους» -άρα τα περιφερειακά όργανα είναι του κράτους- και συνεχίζει.
 Οπότε η ερμηνεία που δώσατε ότι το κράτος διαχωρίζεται από τους ΟΤΑ είναι νομίζω περίεργη και ως προς το άρθρο 102 του Συντάγματος. Αλλά επειδή μου είπατε κατά πόσο το έχω διαβάσει ή όχι η απάντησή μου σε αυτό το σχόλιό σας είναι ότι νομίζω πως είτε το διαβάζετε με έναν τρόπο ο οποίος είναι περίεργος είτε πρέπει να αποφασίσετε ότι οι ΟΤΑ ανήκουν στο κράτος. Είναι ένα όργανο, ένα επίπεδο διοίκησης του Κράτους συνολική. 

Αν μιλάτε για την κεντρική κυβέρνηση ή την κεντρική διοίκηση, να το λέτε κεντρική κυβέρνηση ή κεντρική διοίκηση και να το διαχωρίζετε, αλλά άλλο το ένα και άλλο το άλλο. 

 Έρχομαι τώρα σε ένα άλλο σημείο της απάντησής σας για τα προσφυγικά. Βρισκόμαστε σε μια κρίσιμη περίοδο, έχουμε έναν απεργό πείνας ο οποίος έχει ξεπεράσει τις 140 μέρες και βρίσκεται στο Νοσοκομείο «ΓΕΝΝΗΜΑΤΑ», κάναμε δηλώσεις αλλεπάλληλες, υπογράψαμε και επιστολή υποστήριξής του, έκανα και στην Ολομέλεια δήλωση το πρωί και μετά στην ομιλία μου. 

Η «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» υποστηρίζει την αυτόνομη κοινότητα των προσφυγικών και θεωρεί ότι αυτή πρέπει να προστατευθεί από τις αποφάσεις της Περιφέρειας και συγκεκριμένα του κ. Χαρδαλιά ο οποίος στο πλαίσιο μιας απόφασης για την ανάπλαση των κτιρίων αυτών, στην πραγματικότητα δεν διαβουλεύεται καθόλου με τους ανθρώπους των προσφυγικών και αυτοί βρίσκονται υπό απειλή βίαιης έξωσης.  Αυτός είναι ο λόγος για τον οποίο έχουμε έναν απεργό πείνας ο οποίος βρίσκεται στο εντελώς, πλέον, έσχατο σημείο των αντοχών του. Οι γιατροί λένε ότι είναι τρομερά επισφαλής και επικίνδυνη η κατάστασή του και αν δεν υπάρξει αλλαγή στη στάση της Περιφέρειας, η ζωή του απειλείται πάρα πολύ σοβαρά. 

Η στάση του κ. Λιβάνιου, όταν το έθεσα αυτό το θέμα, ήταν ότι εμείς που πιστεύουμε στην αποκέντρωση, γιατί πράγματι πιστεύουμε στην αποκέντρωση - και το είπα, κατ’ επανάληψη - και ασκήσαμε κριτική στον Κώδικα για το ότι δεν προωθεί την αποκέντρωση, πώς είναι δυνατόν να καταθέτουμε πέντε ερωτήσεις στη Βουλή για το θέμα των προσφυγικών, δεδομένου ότι είναι θέμα Περιφέρειας και Δήμου σε σχέση με την κοινότητα των προσφυγικών; 

Η ερώτησή μου σε εσάς, κ. Υπουργέ, και θα περιμένω να ακούσω την απάντησή σας είναι ότι δεν παρεμβαίνετε να προστατεύσετε τους 400 ανθρώπους της αυτόνομης κοινότητας των προσφυγικών μεταξύ των οποίων είναι και 50 παιδιά, επειδή πιστεύετε εσείς στην αποκέντρωση;

 Γιατί όταν έκανα τις 5 επίκαιρες ερωτήσεις και εγώ και η κυρία Κωνσταντοπούλου, τις κάναμε στον κ. Σπανάκη,  κατ’ αρχάς, μας έκανε εντύπωση ότι ποτέ δεν ήρθατε να τις απαντήσετε εσείς στη Βουλή, ενώ τις ερωτήσεις τις απευθύνουμε σε εσάς. Ήρθε ο κ. Σπανάκης και τις πέντε φορές και ποτέ δεν μας είπε ότι «κατανοούμε, αλλά αυτό είναι ένα θέμα της τοπικής Αυτοδιοίκησης και για αυτό δεν παρεμβαίνουμε», απεναντίας, έπαιρνε στάση και η στάση του ήταν εντελώς υποστηρικτική. 

Επομένως, δεν μπορώ να καταλάβω ποια ήταν η κριτική που κάνατε εσείς. Η Κοινότητα αυτή, η ίδια η Κοινότητα είναι και θέμα της κυβέρνησης, ενώ το ζήτημα, βεβαίως, είναι θέμα της Αυτοδιοίκησης, αλλά όταν έχουμε έναν απεργό πείνας που μετατρέπεται σε εθνικό ζήτημα, όταν έχουμε μια Κοινότητα ανθρώπων που απειλείται με έξωση και θα μείνει στους δρόμους και αυτό είναι ένα θέμα το οποίο θα πρέπει η κυβέρνηση να επιλαμβάνεται της επίλυσής του, αλλά σε κάθε περίπτωση πραγματικά αυτός είναι ο λόγος για τον οποίο εσείς δεν παρεμβαίνετε; 

Δεν το ακούσαμε ποτέ μέχρι που το είπατε εσείς, ότι στο όνομα της αποκέντρωσης, δήθεν, δεν κάνετε τίποτα. 

Τώρα μας είπατε και απουσιολόγους της Βουλής, επειδή στη δεύτερη συνεδρίαση είπα ότι σύμφωνα με τον Κανονισμό δεν έχετε δικαίωμα ομιλίας πάνω από 3 λεπτά και θέλατε να κάνετε ομιλία 20 λεπτών. Εγώ δεν απευθύνθηκα σε σας για να είμαι ειλικρινής και αναγνωρίζω το γεγονός ότι εσείς κάνατε πίσω. Απευθύνθηκα τότε στον Πρόεδρο και δεν περίμενα να ακούσω απάντηση από εσάς για αυτό και εγώ δεν το έκανα για να σας προσβάλλω. Το να προασπίζει κανείς τον Κανονισμό της Βουλής δεν είναι προσωπική προσβολή.

ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Απλά ήταν 20 φορείς.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ήταν 20 φορείς.

Θα σας πω, γιατί το κάνουμε.

Το κάνουμε αυτό, γιατί οι φορείς δεν πρέπει να αντιμετωπίζουν την κριτική των απόψεών τους από τον Υπουργό στη διάρκεια της συζήτησης στη Βουλή, για αυτό και ο Κανονισμός προβλέπει ότι μπορείτε να κάνετε διευκρινιστικές ερωτήσεις ή να κάνετε παρατηρήσεις σε κάποια σημεία, αλλά όχι πλήρη ομιλία. Αυτό έχει γίνει, κατ΄ επανάληψη, από άλλους Υπουργούς με τελείως διαφορετικό ήθος από εσάς και οι οποίοι πράγματι θέλουν να νουθετήσουν τους φορείς, γιατί τους βλέπουν εκεί και έχουν πρόβλημα με την κριτική που τους ασκούν. Εσείς δεν είχατε αυτή την πρόθεση, αλλά δεν περίμενα να κάνετε αυτό το σχόλιο. 

Το σχόλιό μου ή μάλλον η κριτική μου απευθυνόταν απέναντι στο Προεδρείο και απέναντι στο γεγονός ότι το Προεδρείο δεν βάζει χρόνο στους Υπουργούς αρκετά συχνά και ίσως ο Πρόεδρος να θελήσει να μου απαντήσει λίγο αργότερα. Πάντως ασέβεια δεν ήταν. Το να προασπίζει κανείς τον Κανονισμό της Βουλής είναι μάλλον σεβασμός στους θεσμούς και στον Κανονισμό και στη Βουλή την ίδια. Δεν θα πω περισσότερα ως προς αυτό. 

Θα έρθω τώρα στο θέμα του εκλογικού νόμου και πολύ σύντομα θα πω ότι η διαφωνία μας έγκειται στο ότι βάζετε δύο επιλογές στους ψηφοφόρους, θα έχουν την πρώτη προτίμηση του Κόμματος και τη δεύτερη. 

Η κριτική που κάνατε για τον ισχύοντα εκλογικό νόμο για τις Αυτοδιοικητικές Εκλογές είναι ότι είναι ψευδεπίγραφο το 50% της δεύτερης Κυριακής, γιατί προσέρχονται λιγότεροι και μάλιστα είπα ότι για εσάς η νομιμότητα βρίσκεται στην προσέλευση του αριθμού των ψηφοφόρων. 

Ναι, αλλά υπάρχει και ένα άλλο ζήτημα νομιμότητας, νομίζω σας ειπώθηκε και από άλλους.

 ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Νομιμοποίηση, όχι νομιμότητα.

 ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Νομιμοποίηση.

Υπάρχει ένα άλλο ζήτημα νομιμοποίησης το οποίο είναι, αν έχουμε ένα δεύτερο Κόμμα το οποίο την πρώτη Κυριακή ως πρώτη προτίμηση παίρνει το 15% των ψήφων, αλλά είναι δεύτερη προτίμηση για τους ψηφοφόρους και καταλήγει τελικά να βγάζει ένα Δημοτικό Συμβούλιο με πλειοψηφία 3/5, δηλαδή, να έχει απόλυτη πλειοψηφία, αυτό είναι νομιμοποίηση;

 Νομίζω ότι ο αριθμός των ψήφων της πρώτης προτίμησης είναι η βάση της νομιμοποίησης και αυτό είναι το πρόβλημα με το σύστημα που φέρνετε τώρα. Σας είχα πει επίσης ότι στην Αγγλία με το μοντέλο που αντιγράφετε, το όριο για την εκλογή με την πρώτη προτίμηση είναι στο 50%. Εσείς το φέρνετε και το προσαρμόζετε στο 42% για να δημιουργήσετε συνθήκες αυτοδύναμης διοίκησης στο Δήμο με μειωμένο ποσοστό. Αν θέλετε, τουλάχιστον, να το αντιγράψετε, επειδή θεωρείτε τόσο πετυχημένο το βρετανικό μοντέλο, αντιγράψτε το σωστά, αλλά το αντιγράφετε α λα  Νέα Δημοκρατία για να διατηρείτε και το 42% και μια πιο εύκολη επίτευξη πλειοψηφίας από την πρώτη Κυριακή για κάποιους Δήμους.

 Δεν είναι αυτό το πνεύμα του νόμου της επικουρικής ψήφου - έτσι λέγεται - και όχι ακριβώς εναλλακτική, γιατί  στην εναλλακτική ψήφο οι ψηφοφόροι και οι εκλογείς έχουν το δικαίωμα να βάζουν και δεύτερη και τρίτη και τέταρτη προτίμηση. Εσείς το έχετε καταργήσει.  Έχετε βάλει μόνο δεύτερη προτίμηση το οποίο είναι και αυτό ένα ερώτημα, γιατί επιλέγετε την επικουρική ψήφο και όχι την εναλλακτική, αλλά αυτό είναι μια μεγάλη συζήτηση και ο χρόνος δεν το επιτρέπει. 

Νομίζω ότι απάντησα σε όλα τα θέματα που είχατε θίξει.

Κλείνοντας να πω ότι η «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» πιστεύει, ότι δεν προωθείται η αποκέντρωση μέσα από αυτόν τον Κώδικα συνολικά και αυτό είναι ένα κεντρικό ζήτημα που μας απασχολεί.

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):  Θα δώσω τον λόγο τώρα στον Ανεξάρτητο Βουλευτή τον κ. Σαρακιώτη.

ΙΩΑΝΝΗΣ ΣΑΡΑΚΙΩΤΗΣ:  Κύριε Υπουργέ, έχει καταστεί σαφές ότι παρά τις μεγαλεπήβολες υποσχέσεις και τα 774 άρθρα του Νέου Κώδικα Τοπικής Αυτοδιοίκησης, αυτός δεν προσφέρει ουσιαστικές λύσεις στα προβλήματα τα οποία επισημαίνουν οι αιρετοί, οι χιλιάδες εργαζόμενοι στους ΟΤΑ, αλλά και οι πολίτες που συναλλάσσονται καθημερινά με αυτούς και είναι σε άμεση επαφή. 

Έχουμε να κάνουμε με μία άνευρη παρέμβαση του Υπουργείου Εσωτερικών και μια συγκέντρωση διατάξεων η οποία βαφτίζεται ως «μεταρρύθμιση», δεν αγγίζει όμως τα μείζονα προβλήματα τα οποία όλοι και εσείς πολύ καλά γνωρίζουμε. 

Η υποστελέχωση των Υπηρεσιών και τα τεράστια κενά χρηματοδότησης συνιστούν τα ακανθώδη ζητήματα τα οποία δεν επιτρέπουν στους Δήμους να ανταποκριθούν αποτελεσματικά στο ρόλο τους και δεν αντιμετωπίζονται σε βάθος και με αυτήν τη νομοθετική πρωτοβουλία. Αντιθέτως, ο υπό συζήτηση Κώδικας εστιάζει στον τρόπο ανάδειξης των αιρετών κατά τρόπο που στις επόμενες Αυτοδιοικητικές Εκλογές κινδυνεύουμε να γίνουμε μάρτυρες εκλογής Δημάρχων με εξαιρετικά χαμηλά ποσοστά και σύνθεσης Δημοτικών Συμβουλίων με καθαρά διακοσμητικό ρόλο, αποκλειστικά ως όργανα επικύρωσης προειλημμένων αποφάσεων και γεννάται ένα μείζον ερώτημα.

 Με ποια δημοκρατική νομιμοποίηση θα μπορέσουν να ασκήσουν τα καθήκοντά τους οι νέοι αιρετοί;

 Μείζον ζήτημα προκύπτει επίσης και με την υποβάθμιση των Τοπικών Κοινοτήτων το οποίο έρχεται σε μια περίοδο μάλιστα που η Ελληνική Περιφέρεια ερημοποιείται με ταχύτατους ρυθμούς και σε καμία περίπτωση αυτή η νομοθετική πρωτοβουλία δεν μπορεί να έρθει ως ανάχωμα ή ως απάντηση σε αυτό που βιώνει η Ελληνική Περιφέρεια. 

Στο δε ζήτημα τώρα της υποχρηματοδότησης το οποίο τονίζουν σε κάθε δημόσια τοποθέτησή τους οι Δήμαρχοι, το Υπουργείο απαντά με μία καθιέρωση νέων τελών, νέων, δηλαδή, βαρών για τους πολίτες με επιβολή νέων φόρων, αντί η κυβέρνηση να σταθεί στο ύψος των περιστάσεων και να ανταποκριθεί στις υποχρεώσεις της προς τους ΟΤΑ.

 Η ΚΕΔΕ παρά το γεγονός ότι είναι πλήρως ελεγχόμενη από το κυβερνόν Κόμμα έχει φτάσει στο σημείο να αναφέρει ότι σταματούν σημαντικά έργα, όπως αγροτικής οδοποιίας, προκειμένου να μπορέσουν να πληρωθούν οι εργαζόμενοι, ενώ η υποχρηματοδότηση προκαλεί καθυστερήσεις σε Προγράμματα Απασχόλησης, στη μη καταβολή πόρων για Προγράμματα όπως το «Βοήθεια στο Σπίτι», καθυστερήσεις σχετικά με τις σχολικές καθαρίστριες, αλλά και σε άλλες κρίσιμες δαπάνες.

Άλλοι δήμαρχοι επισημαίνουν και τονίζουν ότι η κρατική ενίσχυση καλύπτει μόλις το 20% των αυξήσεων σε ενέργεια και μισθολογική επιβάρυνση, ενώ είναι χαρακτηριστικό το γεγονός ότι πολλοί εξ αυτών, συνεχώς, επιφορτίζονται με νέες κοστοβόρες υποχρεώσεις, όπως στον τομέα της Πολιτικής Προστασίας, χωρίς αντίστοιχη αύξηση των διαθέσιμων πόρων, πρόσθετες υποχρεώσεις με μειωμένη, όμως, χρηματοδότηση. Την ίδια στιγμή, το προσωπικό, το οποίο απασχολείται στους Ο.Τ.Α. καλύπτει μόλις το 50% του οργανογράμματος. Και εδώ η Κ.Ε.Δ.Ε. έχει ζητήσει, πολλές φορές, ενίσχυση, έχει ζητήσει, μάλιστα και συγκεκριμένο πακέτο 10.000 νέων διορισμών. 

Επ’ αυτού, οφείλω να μεταφέρω και το παράδειγμα δεκάδων συμβασιούχων, οι οποίοι εργάζονται στο Δήμο Λαμιέων, καλύπτοντας πάγιες και διαρκείς ανάγκες καθώς, κύριε Υπουργέ, σας έχουν αποστείλει σειρά υπομνημάτων, επιστολών κ.λπ.. Αφού τοποθετήθηκαν μέσω της δημόσιας πρόσκλησης της Δ.ΥΠ.Α., με διαδικασία μοριοδότησης Α.Σ.Ε.Π., η απασχόλησή τους συνεχίζεται μέχρι σήμερα κατόπιν έκδοσης θετικών αποφάσεων ασφαλιστικών μέτρων καθότι στελεχώνουν καθαρά ανταποδοτικές υπηρεσίες του δήμου, τώρα, έχουν εισέλθει σε ένα καθεστώς εργασιακής ανασφάλειας. 

Η αιτία, όπως πολύ καλά γνωρίζετε, βρίσκεται κυρίως στα άρθρα 138 και 730, τα οποία υποχρεώνουν τους δήμους στην άσκηση ενδίκων μέσων με διαδίκους τα Υπουργεία Εσωτερικών και Εθνικής Οικονομίας και Οικονομικών στις περιπτώσεις που συμβασιούχοι προσφεύγουν στο δικαστήριο για τη συνέχιση της εργασίας τους. 

Από τη μία πλευρά, δεκάδες οικογένειες ζουν υπό τον φόβο της ανεργίας και από την άλλη πλευρά, ολόκληρες πόλεις, με μεγάλες λειτουργικές ανάγκες κινδυνεύουν να καταρρεύσουν όσον αφορά βασικές παρεχόμενες υπηρεσίες λόγω της έλλειψης προσωπικού. Είναι ζωτικής σημασίας να αναγνωριστεί η προσφορά των εργαζομένων και να υπάρξει μια μεταβατική διάταξη, η οποία θα διασφαλίζει τόσο την εργασία τους όσο και την ομαλή λειτουργία των Ο.Τ.Α.. 

Κλείνοντας, κύριοι Υπουργοί, η περιφερειακή ανάπτυξη την οποία διαρκώς υπόσχεστε δεν θα έρθει ουρανοκατέβατα, καθίσταται αδύνατη όσο οι δήμοι δεν αποκτούν ουσιαστικό ρόλο στην προσπάθεια αποκέντρωσης και γεωγραφικά ισορροπημένης ανάπτυξης, χωρίς δηλαδή να υπάρξει ένα αναπτυξιακό πρόσημο στην οργάνωση, στη λειτουργία και στις δυνατότητές τους. Στο σημερινό νομοσχέδιο αναπτυξιακό πρόσημο για τους δήμους δεν βλέπουμε. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η κυρία Ελένη Καραγεωργοπούλου.
ΕΛΕΝΗ ΚΑΡΑΓΕΩΡΓΟΠΟΥΛΟΥ: Κύριε Υπουργέ, η βασική θεσμική καινοτομία του νομοσχεδίου είναι η δημιουργία μιας νέας δομής εποπτείας. Αυτό, όμως, δεν μπορεί να είναι η απάντηση σε όσα με πανηγυρικό τρόπο αναδείχθηκαν από τις συζητήσεις στην Επιτροπή μας και με την παρουσία όλων των φορέων που είναι τα προβλήματα που αντιμετωπίζουν οι Ο.Τ.Α., υποστελέχωση, υποχρηματοδότηση, αδυναμία προσέλκυσης προσωπικού, έλλειψη τεχνικής και διοικητικής υποστήριξης. Το παράδοξο είναι ότι η κυβέρνηση αναγνωρίζει ότι υπάρχουν αυτού του είδους τα ζητήματα που είναι πολύ σοβαρά, αναγνωρίζει ότι οι δήμοι σε ολόκληρη τη χώρα αδυνατούν να στελεχώσουν οικονομικές, διοικητικές υπηρεσίες και ενώ το αναγνωρίζετε η πρώτη σας προτεραιότητα είναι ένας νέος μηχανισμός εποπτείας, δηλαδή, επενδύετε περισσότερους πόρους στον έλεγχο, παρά στην ενίσχυση των ιδίων των υπηρεσιών. 

Ο Συνήγορος του Πολίτη σε επίρρωση αυτών των διαπιστώσεων, που είναι κοινός τόπος για όλους, επισημαίνει ότι η αποτελεσματικότητα του νέου συστήματος μπορεί να κριθεί μόνο από την εφαρμογή του στην πράξη. Και υπενθυμίζει κάτι πολύ σημαντικό ότι το προηγούμενο σύστημα εποπτείας που θεσπίστηκε με τον «ΚΑΛΛΙΚΡΑΤΗ», το 2010, δεν εφαρμόστηκε ποτέ, όπως είχε σχεδιαστεί. 

Άρα, το ερώτημα που τίθεται είναι το αυτονόητο, τι ακριβώς απέτυχε τότε και γιατί είστε βέβαιοι σήμερα ότι δεν θα αποτύχει ξανά; 

Προβληματισμό, επίσης, προκαλούν οι διατάξεις που αφορούν στην πρόσβαση των πολιτών στον έλεγχο νομιμότητας. Με το νέο σύστημα εισάγεται για πρώτη φορά ένα παράβολο 50 ευρώ για άσκηση ειδικής διοικητικής προσφυγής. Ταυτόχρονα, διατηρείται η δυνατότητα σιωπηρής απόρριψης της προσφυγής. Δηλαδή, ο πολίτης πληρώνει από το υστέρημά του για να μπορέσει να προστατευθεί για να προσφύγει σε αυτό που αφορά τη δικαιοσύνη, τον δίκαιο τρόπο αντιμετώπισής του και βρίσκει εμπόδιο στην άσκηση του δικαιώματος ελέγχου που αφορά σε αυτό το παράβολο. Για κάποιους μπορεί να είναι μη σημαντικό, για πολλούς, όμως, είναι και αυτό οπωσδήποτε υπονομεύει την ίδια την Αρχή της Διαφάνειας και την υποχρέωση της Διοίκησης να απαντά σε κάθε πολίτη. Πολύ περισσότερο, όταν η Διοίκηση δικαιούται να μην απαντά και να απορρίπτεται η προσφυγή του πολίτη, χωρίς να έχει λάβει ποτέ απάντηση. 

Περαιτέρω, θα σταθώ στο άρθρο 734. Αναγνωρίζεται με αυτό το άρθρο εμμέσως ότι σε πολλές περιοχές της χώρας οι πολίτες στερούνται πλέον βασικές τραπεζικές και ταχυδρομικές υπηρεσίες, καταστήματα κλείνουν, υπηρεσίες αποσύρονται, συρρικνώνονται όλες οι περιοχές της περιφέρειας ακόμα και λόγω έλλειψης πληθυσμού. Αυτό, όμως, δεν σημαίνει ότι και αυτοί που παραμένουν δεν κάνει να αποτελέσουν λόγο να παραμείνουν, αφενός και να έλξουν και άλλους να ενισχύσουν τους τόπους τους. Ολόκληρες περιοχές, λοιπόν, μένουν χωρίς φυσική πρόσβαση σε υπηρεσίες που, πριν από λίγα χρόνια, τις θεωρούσαν αυτονόητες. 

Ποια είναι η απάντηση της κυβέρνησης, να παραχωρούν δήμοι χώρους, να αναλαμβάνει η ίδια η αυτοδιοίκηση να καλύψει το κενό; 

Η τράπεζα αποχωρεί, ο πάροχος αποχωρεί, το κράτος αναγνωρίζει το πρόβλημα το βάρος μεταφέρεται στον δήμο. 

Είναι αυτό αποκέντρωση ή είναι μεταφορά ευθύνης χωρίς μεταφορά πόρων; 

Πόσοι δήμοι, τελικά, εκτιμάται ότι με αυτού του είδους τη νομοθέτηση θα κληθούν να παραχωρήσουν χώρους; 

Ποιο είναι το εκτιμώμενο οικονομικό κόστος; 

Υπάρχει πρόβλεψη κρατικής χρηματοδότησης ή θα κληθούν και πάλι δήμοι να καλύψουν από δικούς τους πόρους μία υποχρέωση που δεν δημιούργησαν οι ίδιοι;

Υπάρχουν και παραδείγματα, όπως, αν μια συστημική τράπεζα, με εκατοντάδες εκατομμύρια κέρδη, ζητήσει δωρεάν δημοτικό χώρο για να λειτουργήσει ένα σημείο εξυπηρέτησης. 

Θεωρείτε ότι αυτό αποτελεί ενίσχυση της περιφέρειας ή μεταφορά κόστους από τον ιδιωτικό φορέα στο δήμο; 

Πολύ περισσότερο μια Υπηρεσία Φορολογικής Εξυπηρέτησης (Υ.Φ.Ε.) πολιτών, (Mypoint), το νέο αφήγημα της Α.Α.Δ.Ε.. 

Εάν θελήσει να λειτουργήσει σε συγκεκριμένες περιοχές, θα μεταφερθεί το κόστος του χώρου και η ευθύνη του χώρου στο στον δήμο, στην Τοπική Αυτοδιοίκηση; 

Ιδιαίτερη σημασία και βαρύτητα θα ήθελα να δείξετε στο άρθρο 731. Εργαζόμενοι και ομοσπονδίες, η Π.Ο.Ε. – Ο.Τ.Α., Π.Ο.Π. – Ο.Τ.Α., η Ομοσπονδία Εργαζομένων στις Περιφέρειες, αναγνώρισαν ότι η διάταξη αποτελεί μια βελτίωση σε σχέση με το ισχύον καθεστώς, αλλά καμία από αυτές τις οργανώσεις δεν μας είπε ότι το πρόβλημα λύνεται. Υπάρχουν σοβαροί αποκλεισμοί, χωρίς να μπορεί κανείς να καταλάβει ποιο δημόσιο συμφέρον εξυπηρετείτε. 

Ποιο δημόσιο συμφέρον εξυπηρετείτε από το να μην αλλάζει αυτού του είδους η κακή διατύπωση ή μάλλον η διατύπωση που δεν επιτρέπει τη συμπερίληψη όλων των εργαζομένων που καλύπτουν πάγιες ανάγκες; 

Αυτός ο συμπλεκτικός σύνδεσμος «και» που έχουν, δηλαδή, προσληφθεί και απασχολούνται αποκλείει πάρα πολλές χιλιάδες εργαζομένων και στον Δήμο Αθηναίων είναι κάποιες χιλιάδες, αλλά και σε όλη την περιφέρεια της υπόλοιπης χώρας. 

Πώς δικαιολογείται αυτό; 

Γιατί δεν αλλάζει ο σύνδεσμος να γίνει διαζευκτικός, να γίνει «ή» ώστε να μπορούν να συμπεριληφθούν δίκαια, ισόνομα όλοι; 

Εργαζόμενοι που μετακινήθηκαν υπηρεσιακά, εργαζόμενοι που άλλαξαν οργανική μονάδα χωρίς δική τους επιλογή, εργαζόμενοι που εξακολουθούν να προσφέρουν ίδιες υπηρεσίες στους ίδιους φορείς κινδυνεύουν να εξαιρεθούν, μόνο και μόνο, επειδή η πραγματική υπηρεσιακή τους διαδρομή δεν ταυτίζεται απολύτως με αυτή τη στενή διατύπωση της διάταξης. 

Ακούσαμε, επίσης, από εκπροσώπους των εργαζομένων στις περιφέρειες ότι η συγκεκριμένη εξαίρεση αφορά, τελικά, ελάχιστους εργαζόμενους απ’ όσους σήμερα εργάζονται με δικαστικές αποφάσεις. 

Εδώ προκύπτει, επίσης, κρίσιμο ερώτημα. 

Πόσοι οι εργαζόμενοι καλύπτονται, τελικά, από τη διάταξη; 

Πόσοι μένουν εκτός; 

Το γνωρίζετε; 

Αν δεν το γνωρίζετε, γιατί το επιλέξατε ως διατύπωση;


Μέχρι στιγμής, δεν έχουμε ακούσει αριθμούς, δεν έχουμε ακούσει καμία εκτίμηση πραγματικών συνεπειών της ρύθμισης. Και μας ακούν εργαζόμενοι, μας ακούν άνθρωποι, οι οποίοι έχουν την αγωνία της επόμενης μέρας, που εργάζονται σκληρά και εξυπηρετούν συγκεκριμένες ανάγκες όλων εμάς των δημοτών, εργάζονται νύχτα. 

Σε άλλο νομοσχέδιο, του Υπουργείου Οικονομικών μάλιστα, που σήμερα συζητείται στην Ολομέλεια, ο Υφυπουργός Οικονομικών, σε επίπεδο συνεδρίασης της Επιτροπής, τόνισε ότι δεν μπορεί να συμβαίνει να υπάρχουν υπάλληλοι δύο ταχυτήτων. Εδώ πως το επιτρέπετε; Εκεί,  υπάλληλοι, εργαζόμενοι του δημοσίου, δεν κάνει να αμείβονται διαφορετικά, επειδή διορίστηκαν σε διαφορετική χρονική στιγμή κι εδώ συμβαίνει η Κυβέρνηση να έχει μια τελείως αντίθετη πολιτική άποψη για το πως θα αποκατασταθούν οι ανισότητες, για το πως οι εργαζόμενοι θα μπορέσουν να ενταχθούν σε μια καινούργια ρύθμιση; Γιατί αυτή η διαφοροποίηση ακόμα και στην πολιτική σας σκέψη;

Αν η Κυβέρνηση θεωρεί προβληματική τη δημιουργία υπαλλήλων δύο ταχυτήτων στο μισθολογικό πεδίο, γιατί αποδέχεται τη δημιουργία εργαζομένων δύο ταχυτήτων στην Αυτοδιοίκηση; Και ποιο δημόσιο συμφέρον εξυπηρετείται, όταν εργαζόμενοι που καλύπτουν τις ίδιες πάγιες και διαρκείς ανάγκες, αντιμετωπίζονται διαφορετικά; Και, τελικά, ποιο είναι το πραγματικό κριτήριο της διάταξης; Κανείς δεν το έχει αντιληφθεί. Η πραγματική ανάγκη της υπηρεσίας ή μία τυπική και συχνά τυχαία υπηρεσιακή κατάσταση, που δεν αποτυπώνει την πραγματική εργασιακή σχέση; 

Αν όλοι συμφωνούμε, ότι το πρόβλημα είναι οι πάγιες και διαρκείς ανάγκες που καλύπτονται επί χρόνια, τότε η Κυβέρνηση οφείλει να εξηγήσει, γιατί επιλέγει να αφήσει εκτός, εργαζόμενους που, κατά γενική ομολογία, βρίσκονται ακριβώς στην ίδια πραγματική κατάσταση με εκείνους που εντάσσονται στη ρύθμιση; Αν η Κυβέρνηση αναγνωρίζει, ότι οι υπηρεσίες λειτουργούν επί χρόνια με συμβασιούχους που καλύπτουν πραγματικές πάγιες και διαρκείς ανάγκες, ποιο, ακριβώς, δημόσιο συμφέρον εξυπηρετεί ο αποκλεισμός ενός μέρους αυτών των εργαζομένων; Ποια διοικητική ανάγκη επιβάλλει να υπάρχουν εργαζόμενοι δύο ταχυτήτων; Ποια λογική δικαιοσύνης επιτρέπει να λέμε στον έναν εργαζόμενο ότι εμπίπτει στην εξαίρεση και στον διπλανό του, που κάνει ακριβώς την ίδια δουλειά, ότι μένει εκτός, επειδή η υπηρεσιακή του διαδρομή ήταν διαφορετική; Νομίζω, ότι θα το αντιληφθείτε κι εσείς ότι πρέπει να φέρετε μια νομοτεχνική βελτίωση σε αυτή τη διάταξη. 

Ένα τελευταίο ζήτημα και θα κλείσω με αυτό. Σας ακούσαμε να λέτε, ότι για πρώτη φορά, οι ΔΕΥΑ εντάσσονται στον Κώδικα Αυτοδιοίκησης. Όμως, οι εργαζόμενοι που ήρθαν στην Επιτροπή, δεν ζήτησαν κωδικοποίηση διατάξεων. Ζήτησαν λύσεις. Λύσεις σε τραγικά προβλήματα. Μίλησαν για σοβαρή υποστελέχωση. Είπαν ότι δεν υπάρχουν μηχανικοί, υδραυλικοί, ηλεκτρολόγοι, εξειδικευμένο τεχνικό προσωπικό. Ιδιαίτερα, τόνισαν, ότι στις τουριστικές και νησιωτικές περιοχές, οι ΔΕΥΑ δυσκολεύονται  ακόμα και να διατηρήσουν το προσωπικό που έχουν. Ποια ακριβώς διάταξη, λοιπόν, του Κώδικα, λύνει το πρόβλημα της υποστελέχωσης που όλοι αναγνωρίζουν; Εμείς βλέπουμε δεκάδες άρθρα για εποπτεία, για ελέγχους, διαδικασίες, καμία, όμως, ουσιαστική παρέμβαση για την προσέλκυση και παραμονή εξειδικευμένου προσωπικού στις ΔΕΥΑ.

Κι ένα πιο συγκεκριμένο ερώτημα. Οι εργαζόμενοι είπαν, ότι σήμερα η λειτουργία πολλών ΔΕΥΑ στηρίζεται στην πράξη, στη διαρκή διαθεσιμότητα και επιφυλακή του προσωπικού. Διαφωνείτε με την εκτίμησή τους, ότι χωρίς αυτήν, πολλές βλάβες που συμβαίνουν Παρασκευή απόγευμα, θα αποκαθίστανται τη Δευτέρα; Και αν δεν διαφωνείτε, γιατί δεν φέρατε καμία συγκεκριμένη ρύθμιση για ένα ζήτημα που αφορά άμεσα την αδιάλειπτη παροχή νερού στους πολίτες; 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο Ανεξάρτητος Βουλευτής κ. Θεόδωρος Δρίτσας.

ΘΕΟΔΩΡΟΣ ΔΡΙΤΣΑΣ : Προσπάθησα και στην πρώτη συνεδρίαση επί της αρχής και στην ακρόαση φορέων, βέβαια, κατεγράφησαν τα ζητήματα και στην προηγούμενη συνεδρίαση επί των άρθρων, να αναδείξω και προσωπικά, αλλά και εκ μέρους της Νέας Αριστεράς, τη βασική μας κριτική απέναντι στις πολιτικές της δεξιάς για την Αυτοδιοίκηση είτε είναι της λαϊκότροπης δεξιάς ή της λαϊκίστικης δεξιάς - διαλέγετε και παίρνετε -  είτε είναι της νεοφιλελεύθερης δεξιάς. Έμειναν, όμως, μερικά ζητήματα, που είχα πει ότι θα αναφερθώ σε αυτά - γιατί ο χρόνος είναι ελάχιστος- στη σημερινή συνεδρίαση.

Όμως, τα γεγονότα τρέχουν και επανέρχομαι στο εξαιρετικά σπουδαίο, από κάθε άποψη, αλλά τώρα πια και από ανθρωπιστική άποψη, ζήτημα της κοινότητας των προσφυγικών της Λεωφόρου Αλεξάνδρας. 

Κινδυνεύει η ζωή ενός ανθρώπου, που εχθές τον επισκεφθήκαμε μαζί με τον Γραμματέα της Νέας Αριστεράς, τον κ. Γαβριήλ Σακελλαρίδη και είδαμε έναν άνθρωπο αξιοπρεπέστατο, έναν άνθρωπο με σεμνότητα, με δυνάμεις ελάχιστες, αλλά, ταυτόχρονα, με μια αποφασιστικότητα, να διεκδικεί, με τίμημα τη ζωή του ή τη βλάβη της υγείας του, ένα σπουδαίο αγαθό. Ποιο αγαθό; Το να είναι υπεύθυνος πολίτης και αυτός  και όλοι οι άλλοι, οι εκατοντάδες που μαζί συμβιώνουν στα προσφυγικά της Αλεξάνδρας και να αναλαμβάνουν την ευθύνη να καλύπτουν τις ανάγκες τις προσωπικές, ο καθένας τις δικές του που είναι σε δύσκολη κατάσταση και ταυτόχρονα, να βοηθούν ο ένας τον άλλον,  η μία την άλλη, ως μια κοινότητα αλληλεγγύης.

Η βοήθεια αυτή αφορά στα μορφωτικά ζητήματα και για τα παιδιά και για τους ενήλικες, όπως και στην ένταξη των μεταναστών και στην αντιμετώπιση ανθρώπων που μπορεί να είναι εξαρτημένοι από εξαρτησιογόνες ουσίες, όπως σε όλη την κοινωνία, αλλά να μην εξαθλιωθούν και να βοηθηθούν στη διαδικασία της απεξάρτησης, με τη βοήθεια επιστημόνων. Αφορά, επίσης και στη συντήρηση του κτιρίου και την αναβάθμισή του, όπως και στην διαμόρφωση χώρων για τους συγγενείς των ασθενών του Νοσοκομείου Αγίου Σάββα και πολλά, πολλά, πολλά άλλα. 

Ενώ, όμως, τέθηκε το θέμα, ότι είναι μια παράλειψη της Κυβέρνησης και του νομοσχεδίου αυτού που κωδικοποιεί τα περί την Αυτοδιοίκηση, κάτι που σε άλλες χώρες της Ευρώπης συμβαίνει, το κράτος να έρχεται αρωγός σε κοινωνικές, συμμετοχικές πρωτοβουλίες ευθύνης πολιτών είτε μας αρέσουν είτε δεν μας αρέσουν οι απόψεις τους - οι οποίοι, εν προκειμένω,  δεν διεκδικούν και χρήματα, ακόμα και για τη συντήρηση των κτιρίων αναλαμβάνουν και δηλώνουν, ότι έχουν τη δυνατότητα να βρουν τον τρόπο μόνοι τους, με τη συνδρομή των αλληλέγγυων επιστημόνων, των αλληλέγγυων ειδικών και πολλών άλλων– αντί  αυτό να είναι ένα παράδειγμα, το κράτος το αντιανθρώπινο, δεν μπορεί, δεν θέλει να καλύψει ανάγκες, όταν 500 άνθρωποι μέσα στο κέντρο της Αθήνας έχουν φτιάξει αυτή τη δομή. 

Κύριε Πρόεδρε, το σημειώνω αυτό, δεν ξέρω αν ήταν μόνο δική σας  πρωτοβουλία, αλλά ορθά κάνατε και δεχθήκατε τις προτάσεις και τις δικές μου, αλλά και άλλων κομμάτων, να εκπροσωπηθεί η κοινότητα των προσφυγικών της Λεωφόρου Αλεξάνδρας στην ακρόαση των φορέων. Είναι μία οιονεί νομιμοποίηση θεσμική, η οποία πρέπει να επιταχυνθεί, κύριε Υπουργέ, από το δήμο Αθηναίων ταχύτατα, από την περιφέρεια ακόμα πιο πολύ, χωρίς προσχήματα και εμπόδια τεχνητά ή προσπάθεια διχασμών. Δεν είναι καθόλου τυχαίο. Κάθε κινητοποίηση αυτών των ανθρώπων, συγκεντρώνει πάνω από 3.000 κόσμου, όπως έγινε και χθες στο Σύνταγμα - εύκολο είναι;-  και, κυρίως, νέων ανθρώπων. Εκεί, στο Νοσοκομείο Μεταξά, στο Νοσοκομείο Γεννηματά, ήταν ένα σωρό νέα παιδιά, φρέσκοι άνθρωποι, κορίτσια και αγόρια, που έλεγες «να, η ελληνική νεολαία.» 


Θα αφήσουμε έναν άνθρωπο να χαθεί η ζωή του, διότι εμείς είμαστε αποξενωμένοι από κοινωνικές αξίες και παρεμβάσεις και μόνο τεχνοκρατικά ή ωφελιμιστικά και κατασταλτικά μπορούμε να δούμε τα πράγματα; Αισθάνθηκα την ανάγκη να το προτάξω αυτό το θέμα έστω και αν καταναλώνω μεγάλο μέρος του χρόνου. Προχωράω όμως, γιατί είναι ατέλειωτο το ζήτημα. Ζητώ, κύριε Υπουργέ, να πάρετε πρωτοβουλίες εντός της Κυβέρνησης, όπως ζητώ και από το Δήμαρχο Αθηναίων και από τον Περιφερειάρχη και από όλα, βέβαια, τα κόμματα που τα περισσότερα έχουν ήδη εκφράσει την θετική τους συμπάθεια, συμπαράσταση, αλλά και ενεργό στήριξη.

Έχω καταθέσει μαζί με τους συναδέλφους της Νέας Αριστεράς, που είμαστε και οι τέσσερις πλέον ανεξάρτητοι, η κυρία Αναγνωστοπούλου, η κυρία Πέρκα, ο κύριος Τσακαλώτος και εγώ, δύο τροπολογίες. Η μία έχει αριθμό 503/32 και αναφέρεται στα ζητήματα των τοπικών δημοψηφισμάτων με μια τεκμηρίωση που, εκτός από τις δικές μας επεξεργασίες, στηρίζεται στις επεξεργασίες του πεδίου που έχουν κάνει οι άνθρωποι, εν προκειμένω, της Θεσσαλονίκης με το πρόσφορο της διεκδίκησης του δημοψηφίσματος και που είναι υποδειγματική. Ζητώ από όλα τα κόμματα να στηρίξουμε αυτή την τροπολογία και φυσικά ζητώ από τον κύριο Υπουργό να την κάνει δεκτή ή, εν πάση περιπτώσει, να εξαγγείλει πρόθεση επεξεργασίας στο άμεσο μέλλον και του σχεδίου για τοπικά δημοψηφίσματα δεσμευτικά.

Η δεύτερη τροπολογία με αριθμό 505/33 αναφέρεται σε κάποιες τεχνικές ρυθμίσεις που έχουν μείνει αρρύθμιστες από τις διατάξεις της νομοθεσίας, που αφορά τα κέντρα αποτέφρωσης νεκρών. Ενώ κάποια στιγμή σωστά ρυθμίστηκε το ζήτημα και έχει προχωρήσει για όσους επιλέγουν αυτού του είδους της κατάληξης της ζωής και του αποχαιρετισμού, υπάρχουν δύο ζητήματα που παιδεύουν τους συγγενείς και την βούληση, πολλές φορές, του θανόντος ή της θανούσης και πολλά άλλα. Κύριε Υπουργέ, και αυτό καλό είναι να το δουν όλα τα κόμματα. Θα ήταν πολύ θετικό. Εμείς είμαστε ανοιχτοί και να συνυπογράφουμε κοινές τροπολογίες. Αλλά, κύριε Υπουργέ, ζητώ, μέχρι αύριο υπάρχει χρόνος, να επιλυθεί και αυτό το ζήτημα. Παιδεύεται κόσμος, γιατί δεν μπορεί για τεχνικούς λόγους να υλοποιήσει τη βούλησή του θανόντος ή της θανούσης.

Τελειώνω, κύριε Πρόεδρε, αναγκαστικά. Προχωρώ όσο πιο γρήγορα γίνεται. Μέχρι και σήμερα έρχονται κείμενα φορέων και φορέων του πεδίου, όπως από την αρχή τονίζω και όχι των ομοσπονδιακών, δεν έχω τίποτα με τις ομοσπονδίες ή τα μεγάλα κέντρα ή τις ενώσεις, αλλά είναι προφανώς μεγάλης σημασίας η φωνή των ανθρώπων που εργάζονται στο πεδίο και που έχουν την εκπροσώπησή τους άμεσα. Τέτοια κείμενα έρχονται συνέχεια. Δεν χρειάζεται να αναφερθώ, γιατί δεν προλαβαίνουμε και να τα διαχειριστούμε. Αλλά, εν περιπτώσει, συνέχεια. Αυτό σημαίνει ότι αυτό το νομοθέτημα έχει πολύ «ψωμί», πολύ δρόμο ακόμα να διανύσει και θα έπρεπε όλα αυτά να έχουν ληφθεί υπόψη.

Για τους αναπτυξιακούς οργανισμούς θέλω να επισημάνω ότι υπάρχει μια ασάφεια που αφορά στη συγκρότηση, τη σύνθεση και τη συμμετοχή των παρατάξεων που μειοψηφούν και αυτό είναι πολύ κακό για έναν αναπτυξιακό οργανισμό. Είναι σαν να λέμε ότι είναι μια υπόθεση κλειστού κυκλώματος. Τα κλειστά κυκλώματα, κύριε Υπουργέ, ξέρετε που οδηγούν. Λοιπόν, μέχρι αύριο, παρακαλώ, δείτε τη διεύρυνση συμμετοχής των παρατάξεων της μειοψηφίας και του βασικού ρόλου στη σύνθεση των αναπτυξιακών οργανισμών. Για την τιμολογιακή πολιτική για το νερό, είτε για την αποχέτευση είτε για την ύδρευση, επίσης υπάρχουν σοβαρά ζητήματα, αλλά πρέπει να επιταχύνω και δεν μπορώ άλλο να καθυστερήσω. Σέβομαι το χρόνο, κύριε Πρόεδρε.
Εν πάση περιπτώσει, αυτό το περίφημο άρθρο 731 και η παράγραφος 4 που έχει χιλιοαναφερθεί και μόλις, εξαιρετικά η κυρία Καραγεωργοπούλου, η συνάδελφος λίγο πριν, αναφέρθηκε, αλλά και η παράγραφος 1 με την παρέμβαση των Υπουργείων για τα ζητήματα της εκδίκασης υποθέσεων που καθιστά το απόλυτα «μακρύ χέρι» του κράτους, την αυτοδιοίκηση, με πλήρη υποβάθμιση της αυτοτέλειας της και σε βάρος των εργαζομένων.

Γενικώς και τέλειωσα, κύριε Πρόεδρε, για την αυτοδιοίκηση. Εμένα με δίδαξε στο 1ο έτος της Νομικής ο Ξενοφών Ζολώτας, ο αείμνηστος, αν είναι δυνατόν τώρα, λίγο πριν καταγγείλει τη δικτατορία και παραιτηθεί, ήταν και Διοικητής της Τραπέζης της Ελλάδος, άνθρωπος του καπιταλιστικού κόσμου και έλεγε ότι: «Εσείς που, κατά τεκμήριο, είτε θα δικηγορήσετε είτε θα αποτελέσετε στελέχη των δημοσίων οργανισμών, των κρατικών φορέων είτε θα είστε δικαστές είτε οτιδήποτε, μην επιτρέψετε», ακούστε με τι ασχολείτο τότε ο Ξενοφών Ζολώτας, «να καταργηθούν οι υπηρεσίες αυτεπιστασίας στην αυτοδιοίκηση. Μια λακκούβα, αν την κλείσει αμέσως ο Δήμος, έχει ελάχιστο κόστος και μια χαρά γίνεται η εξυπηρέτηση των πολιτών. Εάν την αφήσει και γίνουν δέκα λακκούβες χρειάζεται εργολαβία». Μιλάμε τώρα για το 1967. Αυτά. Εκπρόσωπος του καπιταλισμού της εποχής και Διοικητής της Τραπέζης της Ελλάδος.

Λοιπόν, για απολογηθείτε, εν πάση περιπτώσει, σε κάποια πράγματα που υπερβαίνουν και την κοινή λογική και τις ανάγκες των ανθρώπων και που, εν προκειμένω, παραβιάζουν την ιστορική πορεία του θεσμού της αυτοδιοίκησης που είναι γέννημα ιστορικό των αναγκών των κοινωνιών και όχι εφεύρεση των κρατιστών. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Περνάμε στην κυρία Ρούσσου, από την Πλεύση Ελευθερίας.

ΕΛΛΗ ΡΟΥΣΣΟΥ: Από όλες τις συνεδριάσεις προκύπτει το εξής. Ότι, αντί να ενισχύεται ο χαρακτήρας της αυτοδιοίκησης ως θεσμού εγγύτητας, εν τέλει, από τις διατάξεις του νομοσχεδίου, ενισχύεται κυρίως η διοικητική συγκέντρωση και απομακρύνεται ο πολίτης πραγματικά από τον θεσμό, από την ουσιαστική συμμετοχή, από την ουσιαστική του εκπροσώπηση και από το δικαίωμα να αξιώνει λογοδοσία που είναι πάρα πολύ σημαντικό στο θεσμό αυτό. Οι Δημοτικές Κοινότητες που αποτελούν το πιο άμεσο κύτταρο συμμετοχής των πολιτών δεν αποκτούν τον ουσιαστικό ρόλο που πολλοί φορείς και πολίτες ζήτησαν και στη διαβούλευση. Έτσι ο θεσμός της Τοπικής Αυτοδιοίκησης απομακρύνεται από την καθημερινότητα του πολίτη και λειτουργεί περισσότερο ως διοικητικός μηχανισμός παρά ως θεσμός συμμετοχής και τοπικής δημοκρατίας.

Θα ήθελα να αναφερθώ σε κάποια σημεία του νομοσχεδίου, που πρέπει ξανά να τα τονίσουμε. Στο άρθρο 120, κύριε Υπουργέ, στις αρμοδιότητες Δημοτικού και Περιφερειακού Συμβουλίου. Τα κατεξοχήν αυτά αντιπροσωπευτικά όργανα στερούνται του τεκμήριου της αρμοδιότητας και καταλήγουν, αντιθέτως, να έχουν αρμοδιότητες όσες μένουν από αυτές που έχουν ανατεθεί στον Δήμαρχο και στον Περιφερειάρχη και είναι πάρα πολύ σημαντικό θέμα.

Επίσης,  στην παρ. 2 του άρθρου 120, δεν αποτελεί, λέτε, ασυμβίβαστο η ταυτόχρονη συμμετοχή Συμβούλου στη Δημοτική, στην Περιφερειακή Επιτροπή και στις αντίστοιχες Αποφασιστικές Επιτροπές. Αυτές οι «Αποφασιστικές Επιτροπές» που έχετε ρυθμίσει στο άρθρο 120 για δήμους περισσότερους από 200.000 κατοίκους. Αυτό, μήπως πρέπει να το επανεξετάσετε μέχρι αύριο και να εξασφαλίζεται μια πολυφωνία και ένας αμοιβαίος έλεγχος, αντί μια συγκέντρωση αρμοδιοτήτων στα ίδια πρόσωπα. 

Επίσης στο άρθρο 120 στην παρ. 4, προβλέπεται η δυνατότητα και όχι η υποχρέωση παραπομπής θέματος στο Διοικητικό Συμβούλιο όταν είναι ζήτημα ιδιαίτερης σοβαρότητας. Δεν πρέπει να είναι σκόπιμος ο ορισμός περιπτώσεων ζητημάτων ιδιαίτερης σοβαρότητας που υποχρεωτικώς θα πρέπει να παραπέμπονται στο Δ.Σ. με εισήγηση της Αποφασιστικής Επιτροπής; Είναι πάρα πολύ «χαλαρό» αυτό το θέμα που είναι και πάρα πολύ εξαιρετικά σημαντικό. 

Επίσης, θα ήθελα να πω το εξής, ότι στο άρθρο 155 προβλέπει τη δυνατότητα σύστασης Επιτροπής Διαχείρισης και Αντιμετώπισης Κινδύνων και Κρίσεων.  Μια δημιουργία πολλών επιμέρους επιτροπών με τη συμμετοχή εκπροσώπων των ιδίων φορέων, που υπάρχει το ενδεχόμενο του κινδύνου αντιφατικών γνωμοδοτήσεων. Απαντά, βέβαια, στις εξειδικευμένες τοπικές ανάγκες, αλλά η φύση του προβλήματος είναι τέτοια που δεν υπάρχουν στεγανά μεταξύ των περιφερειών. 
Επίσης, υπάρχει μια ανάγκη θεσμικής επικοινωνίας μεταξύ αυτών των επιτροπών. Πώς θα γίνεται; Μια θεσμική επικοινωνία χρειάζεται για να μην μπορούμε να έχουμε αυτά τα θέματα και αυτά τα προβλήματα. Επίσης, η απλή αναφορά ότι είναι αρμόδια για τη συνεργασία με άλλες επιστημονικές επιτροπές δεν είναι επαρκής σε αυτή την κατεύθυνση της λειτουργίας και της διαχείρισης ενός προβλήματος από τόσο διαφορετικές επιτροπές. 

Επίσης, το άρθρο 172, στη Συνέλευση Κατοίκων Δημοτικής Κοινότητας, λέτε απλώς «δυνητική η σύγκλιση». Αναφέρεται σε κατοίκους στο άρθρο και σε φορείς. Ποιοι θεωρούνται εδώ πέρα φορείς της Δημοτικής Κοινότητας; Άλλο οι κάτοικοι, άλλο οι φορείς; Δεν καθορίζεται η διαδικασία σύγκλισης. Θέλουμε κάποιες εγγυήσεις: δημοσιότητας, τόπος συνέλευσης, χρόνος πρόσκλησης μια ελάχιστη απαρτία για να έχει και μια βαρύτητα η γνώμη αυτή της συνέλευσης. Προβλέπεται απλώς ότι τα πρακτικά της συνέλευσης αποστέλλονται στον πρόεδρο του Δ.Σ.. Και επίσης, θα έπρεπε να προβλέπεται τουλάχιστον υποχρεωτική εισαγωγή προς συζήτηση στο Δ.Σ. τουλάχιστον αυτό να προβλεπόταν, μια υποχρεωτική εισαγωγή.

 Στο άρθρο 312, στον Προγραμματισμό Δράσεων Δήμων και Περιφερειών. Απλώς, δυνητική η κατάρτιση πενταετούς σχεδίου δράσεων. Γιατί να μην εξεταστεί η υποχρεωτικότητα τους; Δεν μας ενδιαφέρει αυτή η πενταετής δράση; Δεν προβλέπεται καμία, μάλιστα, κύρωση για τη μη τήρηση του πενταετούς σχεδίου. Δηλαδή, κάνουμε το πενταετές σχέδιο και αν δεν το εφαρμόσουμε, τι γίνεται σε αυτή την περίπτωση; Επίσης, δεν προβλέπεται η υποχρεωτική επικαιροποίηση των ετήσιων προγραμμάτων σε συνδυασμό με τον απολογισμό των πεπραγμένων, και μάλιστα, μια υποχρέωση ειδικής αιτιολόγησης των αποκλίσεων. 

Καλά, στο άρθρο 417, το Τεκμήριο Καθημερινότητας δεν λειτουργεί ως Τεκμήριο Καθημερινότητας, ίσως να το βλέπατε.

Επίσης, στο άρθρο 966 στην αναστολή εκτέλεσης, γιατί ταυτόχρονη υποβολή αίτησης αναστολής και με την ειδική διοικητική προσφυγή; Δεν μπορεί να γίνει αργότερα; Τι εξυπηρετεί αυτό «ταυτόχρονα» δεν έχουμε καταλάβει. Επίσης κάτι άλλο, μάλλον εδώ πρέπει να έχει γίνει λάθος. Στην παρ. 2 αναφέρεται ότι το αίτημα αναστολής γίνεται δεκτό επί προδήλως παραδεκτής προσφυγής. Όχι «επί προδήλως παραδεκτής» μάλλον πρέπει να γράψετε εδώ πέρα «επί προδήλως βάσιμης προσφυγής». Τι θα πει «προδήλως παραδεκτής»; Βάσιμης. Να το δείτε λιγάκι με τους Συμβούλους σας, σας παρακαλώ, όπως ισχύει στο άρθρο 202 του Κώδικα της Διοικητικής Δικονομίας. 

Στην Προσωρινή Διαταγή, στο άρθρο 697, αναφέρεστε σε κάποιες προϋποθέσεις στο  άρθρο 696. Γιατί στην Προσωρινή Διαταγή το αφήνετε μόνο στη σύγκρουση συμφερόντων και δεν βάζετε και τις προϋποθέσεις του προηγούμενου άρθρου, που είναι πολύ σημαντικό, γιατί μένουμε μόνο σε μια σύγκρουση συμφερόντων στην Προσωρινή Διαταγή; Που είναι πολύ σημαντικό να υπάρχουν και οι προϋποθέσεις του άρθρου 696.

Στο 698, αναφέρεστε σε τυχόν απόψεις. Γιατί να μην είναι υποχρεωτική η κατάθεση απόψεων για την πληρότητα του ελέγχου. Πως θα έχουμε   πληρότητα του ελέγχου με τυχόν απόψεις. Υποχρεωτικές οι απόψεις. Θέλουμε λογοδοσία, θέλουμε συμμετοχή, θέλουμε εκπροσώπηση γιατί είναι σημαντικός ο θεσμός του πολίτη, η Τοπική Αυτοδιοίκηση. 

Το 702, έχει κάποια θέματα είναι πολύ νομικά μπορείτε να το κοιτάξετε κ. Υπουργέ. Επίσης,  ζητάμε να τακτοποιηθεί το θέμα των υπαλλήλων στους δήμους  για  αυτή την  ομηρία των συμβασιούχων. 

Για τα θέματα των ζώων, δεν  προβλέπεται τίποτα για τα αδέσποτα. Είναι ένα θέμα πάρα πολύ σοβαρό που το ζούμε ως πολίτες γιατί δεν αρκεί να τα συμπονάμε   τα ζώα και να φτάνουμε στα δικαστήρια να βάζουμε τις ποινές. Πρέπει να υπάρχει μια ορθή διαχείριση των αδέσποτων ζώων συντροφιάς. στους δήμους και στις κοινότητες. Πολλοί πολίτες και πολλές φιλοζωικές οργανώσεις, εξέφρασαν την ανησυχία ότι δεν ενισχύεται η λογοδοσία των δήμων σε ένα τομέα που συνδέεται με την προστασία τους και αν θέλετε και με τη δημόσια ασφάλεια και των πολιτών και των ζώων που υπάρχουν και ζουν μαζί μας. Πρέπει να υπάρχουν σαφείς υποχρεώσεις, διαφάνεια στη διαχείριση των σχετικών πόρων και μετρήσιμα αποτελέσματα, ως προς τις στειρώσεις, τις υιοθεσίες και την προστασία των αδέσποτων ζώων και αυτό είναι πάρα πολύ σημαντικό θέμα για την Πλεύση Ελευθερίας. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Λιβάνιος.

ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Όσον αφορά παρατηρήσεις  θα τις κοιτάξουμε σε οτιδήποτε πρέπει να διορθωθεί. Να ξέρετε ότι ένα από τα πάγια ζητήματα είναι ότι μέσα από την συζήτηση που γίνεται στις Επιτροπές μπορούν να διορθωθούν και πράγματα άσχετα αν διαφωνούμε επί της αρχής. Σε κάποια πράγματα πάντοτε φωτίζονται θέματα  τα οποία πολλές φορές σε ένα πολύ μεγάλο νομοσχέδιο αντιλαμβάνεστε ότι μπορεί να χρήζουν κάποιας νομοτεχνικής διόρθωσης.

 Να πω στο κ. Δρίτσα, ότι έχω έρθει σε επαφή, αυτές οι διατάξεις που χρειάζεται αφορούν μια τροποποίηση ΚΥΑ θα γίνει πολύ γρήγορα γιατί είναι ΚΥΑ δεν είναι τυπικός νόμος. Τα άλλα δύο, ευελπιστούμε μέσα στον μήνα που ξεκινάει σε λίγες ημέρες να έχουν νομοθετηθεί για να κλείσει και αυτή εκκρεμότητα. Δεν είναι αντικείμενο του Κώδικα το συγκεκριμένο  όπως δεν είναι  αντικείμενο του Κώδικα για παράδειγμα η  διαχείριση των ζώων συντροφιάς. Υπάρχει ένας ολόκληρος νόμος ο 4830  οποίος έφερε πάρα πολλές καινοτομίες στην καθημερινότητα και των δήμων αλλά και των πολιτών. Αυτό που κάναμε εδώ πέρα, είναι να ενισχύσουμε ακόμα περισσότερο και τις φιλοζωικές οργανώσεις μετα  από το διάλογο που ακολούθησε  κατά τη διαβούλευση ώστε να φτάσουμε σε ένα επιθυμητό αποτέλεσμα. Με την ευκαιρία να πω  ότι έχουν συμβεί τις τελευταίες δύο μέρες αποτρόπαια εγκλήματα στη Γαστούνη αν δεν κάνω λάθος που πραγματικά ήταν σοκαριστικός ο  τρόπος και  δείχνει μια πολύ παλιά νοοτροπία πως αντιμετωπίζαμε τα έμβια όντα στην καθημερινότητά μας. 
Ευτυχώς, αυτό έχει αλλάξει  και βλέπουμε τη μεγάλη ευαισθητοποίηση πλέον, όχι μόνο της κοινωνίας, αλλά και των ελεγκτικών αρχών και  με την βοήθεια των εθελοντικών οργανώσεων και των φιλοζωικών οργανώσεων πόσο έχει αλλάξει μια κουλτούρα σιγά σιγά. Υπάρχουν πράγματι, ακόμα πράγματα που πρέπει να διορθωθούν, αλλά νομίζω ότι σιγά σιγά ως νοοτροπία και ως χώρα, μπαίνουμε σε έναν σωστό δρόμο, χωρίς όμως να σημαίνει ότι έχουμε  λιγότερη δουλειά.

 Να πω δύο πράγματα. Το πρώτο πράγμα αφορά τη στελέχωση των υπηρεσιών. Η ΔΕΥΑΡ για παράδειγμα είναι ανταποδοτικές υπηρεσίες, μαζί με την καθαριότητα, τον ηλεκτροφωτισμό και τους φορείς διαχείρισης  στερεών αποβλήτων. Αυτή είναι η τετράδα των ανταποδοτικών υπηρεσιών. Ο διαχωρισμός ή αν θέλετε, η  διαφορετική αντιμετώπιση εργαζομένων στο 731 παρ. 4 εννοείται ότι όλες οι υπηρεσίες είναι είτε  de jure είτε de facto ανταποδοτικές όπως υπηρεσίες αθλητισμού για παράδειγμα που είναι  τα προγράμματα αθλητισμός για  όλους κτλ.. Αυτό που είχε ενδιαφέρον, είναι ότι όταν κάναμε τα αιτήματα για τον προγραμματισμό προσλήψεων το 2025 η συμμετοχή των φορέων στο προγραμματισμό  των προσλήψεων ήταν πολύ μικρή. Επτακόσιες θέσεις ζήτησαν  σε όλες τις ανταποδοτικές υπηρεσίες όλοι οι  Δήμοι και η ΔΕΥΑΡ της χώρας, το οποίο σημαίνει κάτω από 2 ανά φορέα.

Άρα, ήταν προφανώς ένας αριθμός που δεν ανταποκρινόταν στις ανάγκες που υπήρχαν. Υπενθυμίζω ότι οι προσλήψεις στις ανταποδοτικές υπηρεσίες δεν έχουν όριο. Ότι είναι ανταποδοτικό, όσους ζητήσετε, τους παίρνετε χωρίς άλλο έλεγχο. Προσπαθήσαμε να πιέσουμε την αυτοδιοίκηση να μας κάνουν συμπληρωματικά αιτήματα. 

Για πρώτη φορά βγάλαμε συμπληρωματικό κύκλο προσλήψεων, ο οποίος ολοκληρώθηκε κάποια στιγμή στις αρχές του 2026 και φτάσαμε περίπου τα 2.500 αιτήματα και οι διαγωνισμοί του ΑΣΕΠ έχουν ξεκινήσει και βγαίνουν ή θα είναι τις επόμενες εβδομάδες στον αέρα, προκειμένου να στελεχωθούν οι υπηρεσίες. Η εντοπιότητα έχει βοηθήσει στη στελέχωση των υπηρεσιών στους ορεινούς και νησιωτικούς Δήμους. Όντως, υπάρχει ένα ζήτημα που αφορά θέσεις και κλάδους και ειδικότητες, οι οποίες έχουν αυξημένη ζήτηση στον ιδιωτικό τομέα. Οι κατασκευαστικές εργασίες, για παράδειγμα, στον ιδιωτικό τομέα προσελκύουν στελέχη με πολύ καλύτερες αμοιβές από ότι το δημόσιο, άρα, όντως υπάρχει ένα θέμα κυρίως στο επίπεδο των μηχανικών. 

Ενισχύουμε και προσπαθήσαμε να ενισχύσουμε στον Κώδικα την αποκέντρωση δομών, προκειμένου να μπορέσουν να λειτουργήσουν καλύτερα οι Κοινότητες, στα μικρότερα χωριά ιδίως. Μακάρι το πρόβλημα της αστικοποίησης να ήταν πρόβλημα ορολογίας του Προέδρου ή του εκπροσώπου Κοινότητας. Είναι πολύ πιο βαθύ θέμα και θεωρώ ότι δεν υπάρχει διάταξη μέσα στον Κώδικα που από το σημερινό καθεστώς αφαιρεί οποιαδήποτε αρμοδιότητα εμπρός στα συμβούλια των δημοτικών κοινοτήτων σε σχέση με αυτό που ισχύει σήμερα. 

Να πω ότι θα είχα πολύ μεγάλη διάθεση να συζητήσουμε οποιαδήποτε αρμοδιότητα του κεντρικού κράτους που θα μπορούσε να μεταφερθεί στην αυτοδιοίκηση και να είχαμε μια ειλικρινή συζήτηση. Ο Κώδικας δεν είναι το τέλος της ζωής. Είναι μια βάση. Να υπενθυμίσω ότι υπάρχει ένα ειδικό κεφάλαιο μέσα για τον τρόπο μεταφοράς αρμοδιοτήτων, διότι, πολλές φορές στο παρελθόν και ανεξαρτήτως κυβερνήσεων, έχουν μεταφερθεί αρμοδιότητες σχεδόν εν μία νυκτί στην αυτοδιοίκηση. Χαρακτηριστικό παράδειγμα, ο καθαρισμός ρεμάτων. 

Άρα, υπάρχει ο μηχανισμός και ήρθε η ώρα να κάνουμε μια πολύ σοβαρή συζήτηση και θα έλεγα για να χρησιμοποιήσω και τη συζήτηση για το αγγλικό σύστημα, θα ήθελα κάποια στιγμή, για παράδειγμα, η περιφερειακή αυτοδιοίκηση να αναλάβει τις αστικές συγκοινωνίες της Αθήνας. Όπως είναι το Transport for London στον Μητροπολιτικό Δήμο του Λονδίνου ή αντίστοιχα της Θεσσαλονίκης, ο ΟΑΣΘ. Κάποια στιγμή να συζητήσουμε μήπως είναι καλύτερα να γίνει από την Περιφέρεια και όχι, από το κεντρικό κράτος. 

Υπάρχουν πολλές δύσκολες αποφάσεις. Κατά καιρούς είχε ζητήσει η πρωτοβάθμια αυτοδιοίκηση τα Κέντρα Υγείας. Δεν έχω πειστεί ότι τα Κέντρα Υγείας θα λειτουργούσαν καλύτερα στην αυτοδιοίκηση, παρά να είναι ενταγμένα στο ΕΣΥ. Υπάρχουν και ζητήματα τι είναι πιο αποτελεσματικό προς όφελος του πολίτη. 

Θα κλείσω λέγοντας ότι για το εκλογικό το έχουμε συζητήσει αρκετά και φαντάζομαι θα το συζητήσουμε και στην Ολομέλεια. Θεωρώ ότι η μεγαλύτερη συμμετοχή πράγματι δίνει μεγαλύτερη δύναμη στους Δημάρχους και το προτεινόμενο εκλογικό σύστημα θα διευκολύνει τις προεκλογικές συνεργασίες, την κάθοδο κοινών ψηφοδελτίων, τον προγραμματικό διάλογο προεκλογικά, παρά αυτά που συμβαίνουν μεταξύ πρώτης και δεύτερης Κυριακής. 

Ειλικρινά, κλείνοντας αυτές τις τέσσερεις συνεδριάσεις, θέλω να ευχαριστήσω τον Πρόεδρο, όλα τα μέλη της Επιτροπής, Εισηγητές και Ειδικούς Αγορητές για τις προτάσεις. Είναι ένα σημαντικό βήμα θεμελίωσης της αυτοδιοίκησης, ακόμα και αρνητικά να το δει κάποιος, σε επιμέρους διατάξεις το ότι υπάρχει πλέον σε έναν τόμο αυτό που αφορά την αυτοδιοίκηση. Είναι ένα μεγάλο κεκτημένο και είναι προς όφελος και των αιρετών αρχών και των εργαζομένων στους Δήμους και Περιφέρειες και βεβαίως, είναι και προς όφελος των πολιτών που θα έχουν έναν καλύτερο οδηγό. 

Θα προσπαθήσουμε μετά την έγκριση της Βουλής και την ψήφιση του νόμου, εφόσον εγκριθεί, να αρχίσει ένα επιχειρησιακό σχέδιο εφαρμογής, να εκδοθούν γρήγορα οι απαραίτητες Εγκύκλιοι, Οδηγίες, να υπάρχει συγκεντρωμένη όλη η πληροφορία κάπου, διότι, κάποια στιγμή, αργά η γρήγορα θα αλλάξουν κάποια πράγματα. Μη χαθούμε πάλι σε ατέρμονες διατάξεις και να ψάχνουμε από δω και από κει. Τα στελέχη του Υπουργείου Εσωτερικών έχουν κάνει εξαιρετική δουλειά. 

Θα κλείσω λέγοντας ότι αυτό το σημερινό νομοσχέδιο είναι αποτέλεσμα εργασίας στελεχών του Υπουργείου Εσωτερικών, όχι εξωτερικών ανθρώπων οι οποίοι πολλές φορές έχουν αμειφθεί πολύ αδρά. Είναι στελέχη του Υπουργείου Εσωτερικών που, πραγματικά, τους ευχαριστώ μέσα από την καρδιά μου, ιδίως στη μονάδα σύνταξης και εφαρμογής του Κώδικα που με ολοήμερες και ολονύκτιες προσπάθειες φτάσαμε στο σημερινό αποτέλεσμα. 

ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Εδώ ολοκληρώθηκε η επεξεργασία και η εξέταση του σχεδίου νόμου του Υπουργείου Εσωτερικών με τίτλο «Κώδικας Τοπικής Αυτοδιοίκησης». 

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των Κομμάτων επί της αρχής: 

Ο Εισηγητής της Πλειοψηφίας εισηγήθηκε την ψήφιση του ανωτέρω σχεδίου νόμου. 

Ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» και ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»  το καταψήφισαν. 

Ο Εισηγητής της Μειοψηφίας, ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ» και ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”» επιφυλάχθηκαν για την τελική τοποθέτησή τους κατά τη συζήτηση του σχεδίου νόμου στη Βουλή. 

Στο σημείο αυτό, ερωτάται η Επιτροπή: 

Γίνονται δεκτά τα άρθρα όπως τροποποιήθηκαν από τον Υπουργό Εσωτερικών;

Γίνονται δεκτά, κατά πλειοψηφία.

Γίνονται δεκτά και τα υπόλοιπα άρθρα ως έχουν;

Γίνονται δεκτά, κατά πλειοψηφία.

Γίνεται δεκτό το ακροτελεύτιο άρθρο;

Γίνεται δεκτό και το ακροτελεύτιο άρθρο. 

Γίνεται δεκτό το σχέδιο νόμου στο σύνολό του;

Γίνεται δεκτό, κατά πλειοψηφία.

Συνεπώς, το ως άνω σχέδιο νόμου του Υπουργείου Εσωτερικών γίνεται δεκτό, επί της αρχής, επί των άρθρων και στο σύνολό του, όπως τροποποιήθηκε από τον παριστάμενο Υπουργό, κατά πλειοψηφία.

Σας ευχαριστώ όλες και όλους και τον Υπουργό, κ. Θεόδωρο Λιβάνιο και τον Υφυπουργό, κ. Βασίλειο Σπανάκη, όλους εσάς τους συναδέλφους. Αύριο, στην Ολομέλεια.



Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές, κ.κ.  Αθανασίου Χαράλαμπος, Αντωνίου Μαρία,  Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Κουκουλόπουλος Παρασκευάς (Πάρις), Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Δάγκα Παρασκευή, Κανέλλη Γαρυφαλλιά (Λιάνα), Μεταξάς Βασίλειος - Κωνσταντίνος, Κατσώτης Χρήστος, Ηλιόπουλος Αθανάσιος (Νάσος), Τζανακόπουλος Δημήτριος, Φωτίου Θεανώ, Παπαδάκης Παράσχος, Χήτας Κωνσταντίνος, Κουρουπάκη Ασπασία, Καζαμίας Αλέξανδρος, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία. 
Τέλος και περί ώρα 15.00΄, λύθηκε η συνεδρίαση. 

